Diari Oficial de la Generalitat Valenciana


Sumari del DOGV 5914, del 16-12-2008 (2008/14879)

RESOLUCIÓ de 20 de novembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del VI Conveni Col·lectiu Laboral per al Sector Privat de Residències per a la Tercera Edat, Servicis d'Atenció a les Persones Dependents i Desenvolupament de la Promoció de l'Autonomia Personal a la Comunitat Valenciana (Codi número 8000265).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5914

Data del DOGV
:   16-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14287


Data del document
:   20-11-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * equipament social
    * tercera edat
    * treballador social

RESOLUCIÓ de 20 de novembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del VI Conveni Col·lectiu Laboral per al Sector Privat de Residències per a la Tercera Edat, Servicis d'Atenció a les Persones Dependents i Desenvolupament de la Promoció de l'Autonomia Personal a la Comunitat Valenciana (Codi número 8000265). [2008/14177]  
Vist el text del VI Conveni Col·lectiu Laboral per al Sector Privat de Residències per a la Tercera Edat, Servicis d'Atenció a les Persones Dependents i Desenvolupament de la Promoció de l'Autonomia Personal a la Comunitat Valenciana, subscrit per la Comissió Negociadora en data 24 de juliol de 2008, que està integrada, de part empresarial per representants d'AERTE i LARES CV, i de part dels treballadors, per representants dels sindicats FSS CC OO i FSP UGT, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball, Cooperativisme i Economia Social, d'acord amb les competències que té transferides pel Reial Decret 4105/82, de 29 de desembre, acorda  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.  
Segon  
Disposar que siga publicat en el Diari Oficial de la Comunitat Valenciana.  
València, 20 de novembre de 2008.- El director general de Treball, Cooperativisme i Economia Social: Román Ceballos Sancho.  
VI Conveni Col·lectiu Laboral per al Sector Privat de Residències per a la Tercera Edat, Servicis d'atenció a les Persones Dependents i Desenvolupament de la Promoció de l'Autonomia Personal a la Comunitat Valenciana  
Exposició de motius  
Primer. En data 28 de desembre de 2007, es constituïx la Comissió Negociadora del VI Conveni Col·lectiu Laboral per al Sector Privat de Residències per a la tercera edat, Servicis d'Atenció a les Persones Dependents i Desenvolupament de la Promoció de l'Autonomia Personal a la Comunitat Valenciana. En l'acta de la constitució es reconeixen com a membres legítims de la mateixa a les organitzacions següents:  
Per la part empresarial:  
Associació Empresarial de Residències i Servicis a Persones Dependents de la Comunitat Valenciana (AERTE) amb 7 membres i Associació de Residències i Servici d'Atenció als Majors de la Comunitat Valenciana Sector Solidari (LLARS) amb 4 membres.  
Per la part social:  
Federació de Sanitat i Sectors Sociosanitaris de Comissions Obreres del País Valencià (FSS-CCOO-PV) amb 6 membres i Federació de Servicis Públics de la Unió General de Treballadors del País Valencià (FSP-UGT-PV) amb 5 membres.  
En el transcurs de la negociació es publica amb data 1 d'abril de 2008, en el BOE núm. 79, Resolució del 26 de Març de 2008, de la Direcció General de Treball, per la qual es registra i publica el V Conveni Col·lectiu Marco Estatal de servicis d'atenció a les persones dependents i desenvolupament de la promoció de l'autonomia personal.  
Segon. Que el Conveni Marco Estatal, està referenciat per les parts, amb naturalesa de marc, en quant regulador de l'estructura de negociació col·lectiva de vigència des de l'1 de gener de 2008.  
Tercer. Que els articles 1, 6 i 7 del mencionat Conveni Marco Estatal, establixen amb caràcter de dret necessari absolut la regulació en matèria d'organització, jornada i temps de treball, descans setmanal, vacacions, jubilació, estructura retributiva i salaris, llicències i excedències, drets sindicals i formació. A més no és negociable en l'àmbit autonòmic, el període de prova, modalitats de contractació, els grups professionals, el règim disciplinari i les normes mínimes en matèria de seguretat i higiene en el treball i la mobilitat geogràfica.  
Quart. Les parts que formen l'actual Comissió Negociadora del VI conveni col·lectiu laboral per al sector privat de residències per a la tercera edat, servicis d'atenció a les persones dependents i desenvolupament de la promoció de l'autonomia personal a la Comunitat Valenciana, manifesten que amb la publicació del V Conveni Marco Estatal en data 1 d'abril de 2008, estimen que el fet que l'àmbit d'aplicació de les relacions laborals dels treballadors i treballadores de les empreses del Sector, l'àmbit d'aplicació funcional del qual arreplega l'actual text del Conveni Col·lectiu, està mediatitzat pel Conveni Marco Nacional referenciat.  
Per això, les parts acorden adequar la redacció del VI conveni col·lectiu laboral per al sector privat de residències per a la tercera edat, servicis d'atenció a les persones dependents i desenvolupament de la promoció de l'autonomia personal a la Comunitat Valenciana, al V Conveni Marco Estatal de Servicis d'Atenció a les Persones Dependents i Desenvolupament de la Promoció de l'Autonomia Personal.  
Quint. Pel fet que l'actual estructura retributiva del Conveni Estatal respecte al Conveni Autonòmic, presenta diferències en la composició de l'Estructura Retributiva, arreplega en l'article 41 del text del Conveni Marco Estatal i Annex I taula de retribucions per a l'any 2008, respecte a les Taules Salarials actuals del Conveni Autonòmic; les parts que constituïxen l'actual taula de negociació d'àmbit autonòmic, acorden en data 3 De Juliol de 2008, constituir una comissió de redacció, que amb un acord d'aplicació en els punts discordants, segons reflexa l'acta número 12 de Comissió Negociadora de data 3 De Juliol de 2008; haurà de regular el text del Conveni Autonòmic en la seua adequació cap a l'aplicació del Marco Estatal a partir de l'1 de gener del 2012.  
Per tot això s'acorda el següent redactat i contingut de text del del VI Conveni Col·lectiu Laboral per al Sector Privat de Residències per a la tercera edat, Servicis d'Atenció a les Persones Dependents i Desenvolupament de la Promoció de l'Autonomia Personal a la Comunitat Valenciana, amb la vigència establida i a fi de la seua adequació fins a l'aplicació total del Conveni Marco Estatal de Servicis d'Atenció a les persones dependents i desenvolupament de la promoció de l'autonomia personal.  
Capítol I  
Article 1. Àmbit funcional  
L'àmbit funcional del present conveni col·lectiu està constituït per les empreses i establiments que exercisquen la seua activitat en el sector de l'atenció socioassistencial a les persones i atenció a la dependència i/o al desenvolupament de la promoció de l'autonomia personal, com són les residències per a persones majors (assistides, no assistides i mixtes), tant per a estades personals com temporals, així com també centres de dia, ventres de nit, de titularitat i gestió privada.  
Queden expressament excloses de l'àmbit d'aplicació d'este conveni, les empreses que realitzen específiques atencions sanitàries com a activitat fonamental, entenent esta exclusió, sense perjudici de l'assistència sanitària als residents com a conseqüència dels problemes propis de la seua edat i/o dependència.  
Article 2. Àmbit territorial  
Este conveni tindrà el seu àmbit d'aplicació en tot el territori de la Comunitat Valenciana.  
Article 3. Àmbit personal   
Queda comprés en l'àmbit del conveni el personal que presta els seus servicis en les empreses afectades per este.  
Queda expressament exclòs el personal que preste els seus servicis en centres i/o empreses la titularitat i gestió de les quals corresponga a l'administració pública.  
Article 4. Vigència i duració  
El present conveni col·lectiu entrarà en vigor l'1 de gener de 2008, i tindrà vigència fins al 31 de desembre del 2011, amb independència de la data en què siga firmat, o del dia en què siga publicat en el Diari Oficial de la Comunitat Valenciana (DOCV).  
En aquelles matèries que tinguen una vigència específica, esta estarà regulada en el seu propi articulat.  
Article 5. Denúncia i pròrroga  
El conveni només podrà ser denunciat per les organitzacions amb legitimació plena per a això, la denúncia es podrà produir amb una antelació mínima de dos mesos i màxima de cincs mesos abans del seu venciment.  
Perquè la denúncia tinga efecte s'haurà de registrar en la Conselleria d'Economia, Hisenda i Ocupació amb una antelació mínima de dos mesos abans del seu venciment.  
En cas de no denúncia del conveni, s'aplicarà de forma automàtica el Conveni Marc Estatal de Servicis d'Atenció a les Persones Dependents i Desenvolupament de la Promoció de l'Autonomia Personal que estiga vigent.  
Article 6. Vinculació a la totalitat  
Les condicions pactades formen un tot orgànic i indivisible i a efectes de la seua aplicació pràctica, seran considerades globalment.  
En el cas que la jurisdicció laboral, a instàncies de l'autoritat laboral o qualsevol dels afectats, anul·le algun article del present conveni, les parts afectades, en el termini de dos mesos a partir de la fermesa de la sentència, hauran de procedir a la renegociació del contingut de la part anul·lada i, en tot cas, quedarà vigent la resta del conveni fins que no s'arribe a un acord definitiu.  
No obstant això, les parts tenen la voluntat, a través del present acord, de dotar de seguretat jurídica el present conveni en tots els seus aspectes. En este sentit, les parts manifesten expressament que els preceptes d'este conveni que regulen les matèries retributives i de temps de treball estan absolutament vinculats i dotant el conveni de l'equilibri intern necessari.  
En conseqüència, l'anul·lació de qualsevol precepte relacionat amb estes matèries comportarà necessàriament i automàticament l'anul·lació de la resta de preceptes vinculats a estes matèries.  
Article 7. Garantia ad personam - condició més beneficiosa  
Es respectaran les condicions superiors i més beneficioses, tant individuals com col·lectives, que estiga percebent i gaudint el personal de plantilla.  
Al personal que a l'entrada en vigor del present conveni perceba salaris superiors, en còmput anual, als determinats en el present conveni, se li aplicarà les taules de retribucions aprovades en este conveni. La diferència de retribucions es reflectirà en nòmina com a complement personal de garantia no absorbible, ni compensable, ni revalorable. A fi de determinar l'import del dit complement es restarà a la seua actual retribució anual la retribució anual acordada en el present conveni, la quantitat resultant dividida per dotze serà l'import del complement personal esmentat que es percebrà en les dotze mensualitats.  
Article 8. Comissió negociadora  
La comissió negociadora quedarà constituïda pels representants de les associacions empresarials representatives en el sector i per les organitzacions sindicals més representatives en el sector. La distribució dels seus membres serà en funció de la proporció de la seua representativitat en el sector.  
La comissió quedarà constituïda en el termini màxim d'un mes a partir de la denúncia del conveni, amb igual representativitat numèrica entre ambdues parts, patronal i sindical, i assumiran la presidència i la secretaria de la dita mesa negociadora les persones que acorden els membres de la mesa, per majoria de cada una de les representacions.  
Article 9. Comissió Paritària  
Es crea una Comissió Paritària del conveni com a òrgan d'interpretació, arbitratge, conciliació i vigilància del seu compliment.  
Serà preceptiu sotmetre a la Comissió Paritària tots aquells problemes, discrepàncies o conflictes que puguen sorgir de l'aplicació o interpretació del conveni, amb caràcter previ al plantejament dels distints supòsits davant l'Autoritat o Jurisdicció Laboral competent, que hauran de resoldre en el termini de 30 dies des de la presentació de la situació.  
La Comissió Paritària estarà integrada per vuit membres, quatre en representació dels empresaris i altres quatre en representació del personal firmant d'este conveni col·lectiu. El vot dels membres de la Comissió Paritària serà, en el banc empresarial proporcional al que va ser la seua representació en la mesa negociadora del conveni i en el mateix sentit en el banc sindical.  
La Comissió Paritària es reunirà sempre que ho sol·licite qualsevol de les representacions amb indicació del tema o temes a tractar, i es farà públic allò acordat en tots els centres de treball.  
S'assenyala com a domicili de la Comissió Paritària, el c/Vilamarxant, 2 baix, de Benimàmet (València).  
Per a poder adoptar acords hauran d'assistir a la reunió de la Comissió més de la meitat dels components per cada una de les dues parts representades.  
Durant la vigència del present conveni, la Comissió quedarà integrada per les següents parts  
Per la patronal:  
Associació Empresarial de Residències i Servicis a Persones Dependents de la Comunitat Valenciana (AERTE).  
Associació de residències i servicis d'atenció als majors, de la Comunitat Valenciana-Sector Solidari (LARES).  
Per les centrals sindicals:  
Federació de Sanitat i Sectors Sociosanitaris de Comissions Obreres del País Valencià (FSS-CC OO-PV)  
Federació de Servicis Públics de la Unió General de Treballadors del País Valencià (FSP-UGT- PV)  
Article 10. Increments i clàusula de revisió  
Durant la vigència del present conveni s'incrementaran anualment els conceptes reflectits en les taules salarials, a excepció del complement d'antiguitat i diumenges i festius i plus de disponibilitat, en els percentatges següents:  
a) Per a l'exercici 2008, s'aplicaran les taules salarials que s'adjunten com annex I.  
b) Per a l'exercici 2009, l'augment serà del IPC real corresponent a l'exercici 2008, més 1,3 punts.  
c) Per a l'exercici 2010, l'augment serà del IPC real corresponent a l'exercici 2009, més 2 punts.  
d) Per a l'exercici 2011, l'augment serà del IPC real corresponent a l'exercici 2010, més 2 punts.  
Clàusula de revisió:  
En el cas que l'Índex de Preus al Consum (IPC) per a l'Estat, registrat per l'Institut Nacional d'Estadística (INE), per als anys 2009, 2010 i 2011, registre un increment superior a l'increment total pactat per a cada un dels anys, s'efectuarà una revisió de la taula salarial tan prompte com es constate oficialment la dita circumstància en l'excés sobre la xifra indicada, amb efectes retroactius des de l'1 de gener de cada any.  
L'increment que resulte es farà efectiu en una sola paga, en el mes següent a la publicació de les taules; estes quanties passaran a incorporar-se als distints conceptes salarials i serviran de base per a la fixació de la taula salarial de l'any següent, de conformitat amb el paràgraf primer del present article.  
Tan prompte com es conega oficialment l'IPC real de l'any anterior, en cada un dels anys de vigència del conveni, es reunirà la Comissió Paritària per a procedir d'acord amb allò que s'ha establit a la confecció i actualització de les noves taules salarials d'acord amb la revisió esmentada, així com a l'establiment i confecció de les taules salarials de cada any de vigència del conveni.  
Capítol II  
Article 11. Organització i temps de treball  
L'organització del treball és facultat i responsabilitat de la direcció de l'empresa, amb subjecció a este conveni col·lectiu i a la legislació vigent que estes assignen a la representació unitària o sindical del personal.  
La representació del personal tindrà, en tot cas, en allò relacionat amab l'organització i racionalització del treball, les funcions que li assignen l'estatut dels treballadors, la llei de prevenció de riscos laborals i altra legislació vigent.  
Amb independència del que disposa el paràgraf anterior, quan s'establisquen o modifiquen condicions de treball que afecten un col·lectiu o, substancialment, treballadors i treballadores individuals, haurà de ser informada prèviament la representació legal del personal.  
Capítol III  
Article 12. Classificació professional  
S'establixen els grups professionals següents, segons el nivell de titulació, qualificació, coneixement o experiència exigides per al seu ingrés. En virtut de la tasca a realitzar i de la idoneïtat de la persona, quan no es crega necessària l'exigència de titulació, el contracte determinarà el grup en el qual s'ha d'integrar la persona contractada d'acord amb els coneixements i les experiències necessàries en relació amb les funcions a exercir.  
Grup A: gerent, administrador/a i titulat superior  
Grup B: titulat mitjà i governant/a  
Grup C: personal tècnic i personal auxiliar  
Grup D: personal subaltern i personal no qualificat  
Les categories professionals són les que es detallen en la taula salarial d'este conveni, classificades en funció del grup professional en què estan inscrites. La definició de les funcions de les diferents categories consta en l'annex III.  
Article 13. Ocupació  
Amb l'objectiu de dotar-nos d'un model de relacions laborals estable, que beneficie tant les empreses com el personal, que elimine les desigualtats que s'hagen pogut o es pretenguen establir en l'accés a l'ocupació i les condicions de treball respecte a les dones, els jóvens, els immigrants, les persones amb discapacitats i per als que tenen treball temporal o a temps parcial, que contribuïsca a la competitivitat de les empreses, a la millora de l'ocupació i a la reducció de la temporalitat i rotació d'esta i a fi d'aconseguir que l'atenció als residents siga de la major qualitat i més qualificada possible, es determinen els criteris següents sobre modalitats de contractació, sent prioritària la contractació indefinida.  
Segons el que disposa l'article 15.6 de l'Estatut dels Treballadors, el personal amb contracte temporal i de duració determinada tindrà els mateixos drets que el personal amb contracte de duració indefinida, sense perjuí de les particularitats específiques de cada una de les modalitats contractuals en matèria d'extinció del contracte i d'aquelles expressament previstes en la llei en relació amb els contractes formatius.  
D'acord amb les disposicions legals reguladores de les competències en matèria dels drets d'informació dels representants legals del personal en matèria de contractació, article 64.1.2 del text refós de la Llei de l'Estatut dels Treballadors (RD Legislatiu 1/1995, de 24 de març), es facilitarà còpia bàsica del contracte de treball als representants legals del personal en un termini màxim de 10 dies des de la seua formalització.  
Estabilitat en l'ocupació  
A fi de fomentar la contractació indefinida i de dotar d'una major estabilitat els contractes vigents, s'acorda que totes les empreses afectades pel present conveni tindran un 80% de personal, sobre la plantilla mínima que legalment li siga exigida en cada situació, amb contractes indefinits a data 1 de gener de 2008 i durant tota la vigència d'este conveni.  
En el cas d'empreses de nova creació s'haurà d'arribar als percentatges següents:  
A l'acabament del primer any d'activitat: el 50%  
A l'acabament del segon any d'activitat: el 80%  
En conseqüència, els percentatges màxims de contractació temporal, en qualsevol de les modalitats previstes en el present conveni, seran els que resulten de restar al 100% de la plantilla els compromisos de contractació indefinida establits en el paràgraf anterior per a cada un dels anys de vigència del present conveni, a excepció dels contractes en pràctiques i formatius.  
Per a donar efectivitat al compliment del percentatge acordat en este apartat, les empreses que no els complisquen transformaran els contractes temporals necessaris en indefinits fins a completar el percentatge acordat, per ordre de major antiguitat, excloent-ne els contractes interins per a substitució de personal.  
Per a calcular el compliment dels percentatges acordats en este apartat, es prendrà com a referència el nombre de llocs de treball ocupats de forma contínua l'any immediatament anterior.  
- Contracte indefinit:  
És el que es concerta sense establir límits de temps en la prestació de servicis. Adquirirà la condició de personal indefinit, siga quina haja sigut la modalitat de la seua contractació, el personal que no haja sigut donat d'alta en la Seguretat Social, una vegada transcorregut un termini igual al legalment fixat per al període de prova i el personal amb contracte temporal subscrit en frau de llei.  
El personal que en un període de 24 mesos haja estat contractat durant un període superior a 18 mesos, amb solució o sense de continuïtat, per al mateix lloc de treball amb la mateixa empresa, per mitjà de dos o més contractes temporals, siga directament o a través de la seua posada a disposició per empreses de treball temporal, amb les mateixes o diferents modalitats contractuals de duració determinada, adquirirà la condició de personal indefinit. El que disposa este apartat no s'aplicarà a la utilització dels contractes formatius, de relleu i interinitat.  
- Contractes eventuals que es concerten per a atendre les circumstàncies del mercat: acumulació de tasques, excessos de comandes, previst en l'article 15.1.b. del text refós de la Llei de l'Estatut dels Treballadors (RD Legislatiu 1/1995, de 24 de març):  
Podran tindre una duració màxima de dotze mesos, dins d'un període de divuit mesos, comptats a partir del moment en què es produïsquen estes causes. Si se subscriu per un període inferior a la duració màxima permesa es podrà prorrogar una sola vegada, sense que la duració total supere la duració màxima.  
Esta modalitat de contractació podrà ser utilitzada per les empreses, entre altres supòsits, quan transitòriament augmente el grau de dependència de les persones ateses, utilitzant qualsevol de les escales de valoració reconegudes per la corresponent administració pública, o quan l'ocupació de la residència o centre excedisca del 75% de la seua capacitat màxima autoritzada.  
- Contractes en pràctiques:  
No seran inferiors a dotze mesos, prorrogables en períodes de sis mesos fins al màxim del límit legal. Les retribucions per a estos contractes seran, com a mínim, del 80% per al primer any i el 95% per al segon, de la categoria per a la que es contracten per estes modalitats, sense que en cap cas siga inferior al salari mínim interprofessional en proporció a la jornada contractada. El personal contractat en pràctiques no podrà superar el 5% de la plantilla.  
- Contractes formatius:  
No seran inferiors a dotze mesos, prorrogables en període de sis mesos fins al màxim del límit legal. Les retribucions per a estos contractes seran del 80% per al primer any i el 95% per als dos anys següents, de la categoria per a la formació del qual són contractats, sense que en cap cas siga inferior al salari mínim interprofessional. No es podrà realitzar a majors de vint anys. El temps dedicat a la formació teòrica serà com a mínim del 20% de la jornada màxima prevista en el conveni. El personal contractat en formació no podrà superar el 5% de la plantilla.  
La comissió paritària del conveni serà l'encarregada de desenvolupar la formació mínima que ha de tindre el personal contractat per mitjà de la modalitat de pràctiques i formació, i vetlarà pel compliment del Reial Decret 2317/93, de 29 de desembre de 1993, quant a la titulació exigida per a cada una de les modalitats de contractació.  
- Contracte d'obra o servici determinat:  
Les contractacions subscrites a l'empara d'este contracte han de suposar un servici concret i determinat, amb autonomia i substantivitat pròpia dins de l'activitat de l'empresa, que comprenga l'objecte i la causa de la relació laboral, és a dir, servicis específics i que fàcilment es puguen concretar en el temps o en l'espai, encara que de duració incerta, l'execució del qual esgote tant la prestació, com l'obra o servici de què es tracte. La relació laboral romandrà vigent, per adscripció al centre de treball, mentre continue la prestació de l'activitat o servici per la qual es va establir la relació contractual, amb independència de l'empresa que la gestione. No s'utilitzarà este model de contractació per a cobrir vacants estructurals, ni per a contractes d'interinitat.  
Esta modalitat de contractació podrà ser utilitzada per al cas de formalitzar els contractes de treball com a conseqüència de contractes amb les administracions públiques de caràcter temporal i determinat.  
Estos contractes no podran ser utilitzats en els casos de suspensió del contracte per les causes de l'article 45 del ET, ni per vacances.  
Per a l'aplicació del contracte per obra o servici determinat, es tindran en compte les especificacions següents:  
a) El contracte haurà d'especificar detalladament l'obra o el servici que constituïx el seu objecte, que podrà ser la cobertura d'un servici concertat per l'empresa amb un tercer, siga persona física o jurídica, o bé la prestació d'un determinat servici a un o diversos usuaris i/o usuàries concrets. Haurà de constar en el contracte de treball l'entitat o persona contractant del servici.  
b) El personal contractat per obra o servici determinat a temps parcial amb posterioritat al 28 de novembre de 1998, no podrà realitzar ni hores extraordinàries, ni complementàries, ni excés de jornada, excepte per circumstàncies de força major.  
c) El personal contractat subjecte a esta modalitat de contractació romandrà en el seu lloc de treball sempre que el servici determinat estiga vigent, per la qual cosa en cas de pèrdua de la contracta o servici per qualsevol causa, operarà l'article 44 de l'Estatut dels Treballadors.  
- Contracte a temps parcial.  
El contracte haurà de formalitzar-se necessàriament per escrit, i hi haurà de constar el nombre ordinari d'hores de treball al dia, a la setmana, al mes o a l'any i la seua distribució.  
La duració mínima de les jornades a temps parcial serà de 25 hores setmanals, a excepció de les originades per contractes o servicis que per les seues característiques requerisquen jornades inferiors i en este cas la duració mínima serà de 8 hores setmanals.  
El personal vinculat a la seua empresa per contractes de treball a temps parcial no indefinits posteriors al 28 de novembre de 1998 no podrà realitzar hores complementàries, ni hores extraordinàries.  
Quan per les circumstàncies pròpies del servici, es produïsquen excessos de jornada, això es compensarà amb temps de descans o afegit a vacances, que es gaudirà de mutu acord entre l'empresa i el personal. El nombre d'hores complementàries que podran realitzar els contractats de forma indefinida, no podrà excedir el 30% de les hores ordinàries de treball objecte del contracte. En tot cas, la suma de les hores ordinàries i les complementàries no podran excedir el límit legal de jornada establida en este conveni.  
Si en un trimestre no s'han realitzat totes les hores complementàries corresponents a este, fins a un 20% de les hores no consumides podrà ser transferit per l'empresa al trimestre següent, per a la seua possible realització en ell, una vegada efectuades les hores complementàries corresponents a eixe trimestre. En cap cas es podrà transferir a un trimestre les hores ja transferides des del trimestre anterior.  
Les hores complementàries la realització de les quals estiga prevista amb anticipació, s'inclouran dins de la programació de treball del personal, respectant un preavís mínim de set dies, amb l'única excepció que la necessitat de la seua realització sorgisca de forma no prevista; en este cas el preavís mínim de comunicació al personal serà de 48 hores.  
En cap cas es podrà exigir al personal la realització d'hores complementàries fora de l'horari corresponent al seu torn de treball (matí, vesprada o dissabtes, diumenges i festius).  
Per a tot el personal, la distribució i realització de les hores complementàries haurà de respectar, en tot cas, els límits de jornada i descans determinats en este conveni.  
A fi de possibilitar la mobilitat voluntària en el treball a temps parcial, l'empresa haurà d'informar als representants dels treballadors i treballadores o, en la seua absència, al personal de l'empresa sobre l'existència de llocs de treball vacants, de manera que estos puguen formular sol·licituds de conversió voluntària d'un treball a temps complet en un treball a temps parcial i viceversa, o per a l'increment del temps de treball dels treballadors i treballadores a temps parcial.  
El personal que haja acordat la conversió voluntària d'un contracte de treball a temps complet en un altre a temps parcial o viceversa i que, en virtut de les informacions a què es referix el paràgraf precedent, sol·liciten el retorn a la situació anterior, tindrà preferència per a l'accés a un lloc de treball vacant de dita naturalesa que existisca en l'empresa corresponent al seu mateix grup professional o categoria equivalent. La mateixa preferència tindran els treballadors i les treballadores que, havent sigut contractats inicialment a temps parcial, hagen prestat servicis com a tals en l'empresa durant 3 o més anys, per a la cobertura d'aquelles vacants a temps complet, corresponents al seu mateix grup professional o categoria equivalent que hi haja en l'empresa.  
Les sol·licituds a què es referixen els paràgrafs anteriors hauran de ser preses en consideració, en la mesura que siga possible, per l'empresa. La denegació de la sol·licitud haurà de ser notificada per l'empresa al treballador o treballadora per escrit i de manera motivada.  
Així mateix, s'entendrà com a contracte a temps parcial el subscrit pel treballador o treballadora que concerte amb la seua empresa, en les condicions establides en l'apartat 6 de l'article 12 de l'Estatut dels Treballadors, una reducció de la seua jornada de treball.  
- Contracte de relleu:  
Es podrà subscriure contracte de relleu, amb personal en situació de desocupació o que tinga concertat amb l'empresa un contracte de duració determinada, per a substituir parcialment el personal que es jubila parcialment.  
- Contracte de substitució per anticipació de l'edat de jubilació als 64 anys: es regularà pel que establix el RD 1194/1985.  
El contracte de treball subscrit amb el personal substitut podrà concertar-se a l'empara de qualsevol de les modalitats de contractació vigent, excepte, contracte a temps parcial i contractes temporals per circumstàncies del mercat, acumulació de tasques o excés de comandes (les modalitats previstes en l'article 15.1.b del ET).  
- Mesures contra la discriminació per edat.  
Les parts firmants es comprometen a donar suport a l'accés i la permanència dels treballadors i treballadores majors de 45 anys en l'ocupació.  
Article 14. Període de prova  
S'establix un període de prova que en cap cas podrà ser superior a un terç de la duració del contracte, d'acord amb el que regula l'Estatut dels Treballadors, de:  
Grup A: sis mesos  
Grup B: quaranta-cinc dies laborables  
Grup C: trenta dies laborables  
Grup D: vint dies laborables  
El període de prova haurà de ser pactat per escrit i, durant la seua vigència, les parts contractants podran resoldre, de forma unilateral i lliurement, la relació laboral sense necessitat de preavís i sense dret a cap indemnització.   
Article 15. Ingrés i provisió de vacants  
Els llocs vacants o de nova creació, sempre que siguen indefinits, seran coberts conforme al procediment següent:  
1. Convocatòria interna. Tindrà dret de preferència a cobrir les vacants existents el personal que pertanga al mateix centre, sempre que reunisca les condicions que s'exigisquen per a l'exercici del lloc de treball. En el cas que la vacant no es cobrisca per este procediment, s'ampliarà l'oferta a l'àmbit provincial de l'empresa. Tot el personal tindrà dret a presentar-se a les dites places en igualtat de condicions, independentment del seu sexe i condició, i sense tindre en compte el lloc que en eixe moment ocupe. Per a això es difondrà l'existència de vacants tan prompte com es produïsca, a efectes de cobertura per mitjà d'este procediment. Queden exclosos d'este procediment els llocs de confiança de l'empresa.  
2. Convocatòria externa. Si la plaça no es cobrix a través del procediment anterior, es realitzarà per mitjà d'oferta externa i els candidats hauran de superar unes proves de capacitació per al treball que s'ha d'exercir. Estes proves seran adequades al perfil del lloc de treball.  
3. Un representant dels treballadors i treballadores participarà en el procediment de convocatòria interna. En el procediment de convocatòria externa, seran informats els representants dels treballadors i treballadores.  
Article 16. Cessaments en l'empresa  
El personal amb contracte indefinit que voluntàriament vulga causar baixa en l'empresa haurà de notificar-li-ho per escrit, amb l'antelació següent a la data de la seua baixa definitiva:  
Grup A: dos mesos  
Grup B: un mes  
Grup C: un mes  
Grup D: vint dies  
El personal contractat de forma no indefinida i amb un contracte inferior a sis mesos, amb independència del grip a què pertanga, haurà de preavisar amb 10 dies d'antelació. Si el contracte és d'una duració igual o superior a sis mesos, el termini de preavís, amb independència del grup a què pertanga, serà de 14 dies. Excepte per als grups A i B que serà d'un mes quan el contracte tinga una duració igual o inferior a uny.  
La falta de preavís establit facultarà l'empresa per a deduir, de les parts proporcionals que s'han de pagar en el moment de la liquidació, l'equivalent diari de la seua retribució real per cada dia que falte en el preavís reglamentari anteriorment fixat.  
L'empresa estarà obligades a acusar la recepció de la comunicació efectuada pel personal  
Article 17. Treballs de superior i inferior categoria i mobilitat funcional  
Queda prohibit destinar el personal a ocupar un lloc de treball corresponent a un grup inferior, excepte per circumstàncies excepcionals i pels temps mínim indispensable, segons la classificació professional establida en l'article 12.  
Quan es destine el personal a tasques corresponents a una categoria superior, percebrà les retribucions d'esta categoria durant el temps i jornada que les realitze. En el cas que la titulació siga requisit indispensable, no es podran assignar treballs de superior categoria, llevat que es tinga eixa titulació. Quan les realitze durant més del 30% de la jornada habitual de treball diària en un període superior a 6 mesos en un any o a vuit durant dos anys, consolidarà l'ascens, si hi ha vacant i sempre que estiga en possessió de la titulació corresponent que el lloc requerisca.  
Article 18. Canvi de torn  
Tindrà preferència per al canvi de torn, dins de la seua categoria, el personal que acredite major antiguitat i millor qualificació professional, basant-se en el barem redactat en l'annex IV, així com els treballadors i treballadores que per circumstàncies personals hagen de conciliar la seua situació laboral amb la familiar, en els termes legalment establits. El dit barem podrà completar-se amb la representació dels treballadors i treballadores, en les diferents empreses afectades pel present conveni, amb respecte sempre als principis de dret necessaris.  
Article 19. Mobilitat geogràfica  
El personal, llevat els qui hagen sigut contractats especialment per prestar servicis en empreses amb centres de treball mòbils o itinerants, no podrà ser traslladat a un centre de treball distint, de la mateixa empresa, que exigisca canvis de residència fora de la província, llevat que la distància siga inferior a 50 km, a no ser que hi haja raons econòmiques, tècniques, organitzatives o productives que ho justifiquen.   
Capítol IV  
Formació professional   
Article 22. Principis generals  
De conformitat amb el que preveu l'article 23 de l'Estatut dels Treballadors, i per a facilitar la seua formació i promoció professional, el personal afectat pel present conveni, tindrà dret a vore facilitada la realització d'estudis per a l'obtenció de títols acadèmics o professionals reconeguts oficialment; així mateix tindran dret a la realització de cursos de perfeccionament professional organitzats per la mateixa empresa o altres organismes, sempre que estos estudis siguen cursats amb regularitat i el seu contingut guarde relació amb el lloc de treball.  
Article 21. Objectius de la formació  
La formació professional en l'empresa s'orientarà cap als objectius següents:  
a) Adaptació del titular al lloc de treball i a les modificacions d'este.  
b) Actualitzar i posaral dia dels coneixements professionals exigibles en la categoria i lloc de treball que s'ocupe.  
c) Especialitzar, en els seus diversos graus, en algun sector o matèria del mateix treball.  
d) Facilitar i promoure l'adquisició pel personal de títols acadèmics i professionals.  
e) Reconversió professional i adequació al nou sistema de qualificació.  
f) Conéixer idiomes nacionals i estrangers.  
g) Adaptar la mentalitat dels treballadors i treballadores cap a una direcció participativa.  
h) Ampliar els coneixements del personal que permeta prosperar i aspirar a promocions professionals i adquisició dels coneixements corresponents a altres llocs de treball.  
i) Formar teòricament i pràcticament, de manera suficient i adequada, en matèria preventiva quan es produïsquen canvis en les funcions que s'exercixen o s'introduïsquen noves tecnologies o canvis en els equips de treball i en les condicions que establix l'article 19 de la Llei de prevenció de riscos laborals.  
j) Homologar les certificacions acreditatives de la formació contínua en tot l`àmbit de l'atenció a la dependència i proposar a l'Institut Nacional de Qualificació l'homologació de les certificacions per a l'obtenció, si és el cas, dels futurs certificats de professionalitat.  
Article 22. Desenvolupament de la formació  
1. La comissió sectorial per a la formació fixarà les prioritats, que hauran de dur-se a terme a través del desplegament de l'article 21 del present conveni, atenent els objectius assenyalats en l'article anterior i del compliment i resultat dels quals s'informarà amb la periodicitat i mode que es determine.  
2. La formació del personal s'efectuarà a través dels plans aprovats per la comissió sectorial de formació, els plans finançats per les mateixes empreses o per mitjà de concert amb centres oficials o reconeguts. Les empreses facilitaran l'ús de les seues instal·lacions per a dur a terme les activitats anteriors.  
3. La formació s'impartirà, segons els casos, dins o fora de la jornada laboral, o d'una forma mixta. En este cas, utilitzant la meitat del temps de la jornada laboral i una altra meitat de fora de la mateixa. L'assistència del personal serà obligatòria quan la formació s'impartisca dins de la jornada laboral.  
4. El personal de l'empresa i especialment el que exercisca llocs de treball de comandament orgànic, està obligat a prestar el seu suport ple al pla de formació, quan li siga requerit en activitats del mateix i en l'àrea de la seua competència.  
5. El personal de l'empresa podrà presentar a la representació del personal, o directament a la direcció, suggeriments relatius a millorar aspectes i activitats concretes del pla de formació.  
6. Tindrà preferència per a l'assistència a cursos, el personal que haja participat en menys ocasions i qui estiga exercint un lloc de treball relacionat amb la matèria objecte del curs. Les discrepàncies es resoldran de mutu acord entre la direcció de l'empresa i els representants dels treballadors i treballadores.  
7. Els certificats d'assistència i aprofitament, així com les valoracions i qualificacions obtingudes en tals cursos, es faran constar en l'expedient dels treballadors i treballadores que hi assistisquen i tindran rellevància per a la seua promoció professional.  
Article 23. Comissió sectorial de formació.  
En el marc del present conveni es constituïx la comissió sectorial de l'acord nacional de formació contínua, ANFC, que estarà composta al 100% per les parts firmants del conveni, 50% per les organitzacions empresarials i 50% per les sindicals, que es distribuïxen de la manera següent:   
Per les organitzacions empresarials: AERTE i LARES.  
Per les organitzacions sindicals: CC OO i UGT  
El vot dels membres de la comissió sectorial de formació serà, en el banc empresarial i sindical proporcional al que va ser la seua representació en la taula negociadora del conveni.  
Article 24. Cost de la formació  
Els plans de formació professional es finançaran a través de les vies següents:  
1. Els plans de formació aprovats per la comissió sectorial de formació del conveni que es desenvolupen en virtut del IV acord nacional de formació contínua. Les empreses, els grups d'empreses, les associacions empresarials i les organitzacions sindicals afectades pel present conveni col·lectiu podran sol·licitar els fons necessaris per al seu finançament en la forma i les condicions establides en eixe acord.  
2. Els plans de formació organitzats per les associacions firmants del conveni en col·laboració amb la comissió sectorial per a la formació. Les empreses estaran obligades a facilitar l'accés del personal a estos cursos.  
Capítol V  
Salut laboral  
Article 25. Salut laboral  
1. Principis generals:  
De conformitat amb el que disposa la Llei 31/1995 de Prevenció de Riscos Laborals, el personal té dret a una protecció eficaç en matèria de seguretat i salut en el treball. El dret mencionat suposa l'existència del correlatiu deure de l'empresa en la protecció del personal al seu servici enfront dels riscos laborals.  
En compliment del deure de protecció, l'empresa garantirà la seguretat i la salut del personal al seu servici en tots els aspectes relacionats amb el treball i, en cas necessari, entregarà amb caràcter previ al personal el protocol d'actuació per a evitar els riscos laborals. Igualment l'empresa està obligada a garantir al personal una formació teòrica i pràctica, suficient i adequada, en matèria preventiva i, d'una forma particular, quan es produïsquen canvis d'activitats i tasques o s'introduïsquen noves tecnologies o canvis de lloc de treball.  
Correspon a cada treballador i treballadora vetlar pel compliment de les mesures de prevenció que en cada cas siguen adoptades.  
2. Participació del personal:  
2.a Delegades/delegats de prevenció: les delegades i els delegats de prevenció són, d'un costat, la base sobre la qual s'estructura la participació del personal en tot allò relacionat amb la salut laboral en l'àmbit de l'empresa i, d'un altre, la figura especialitzada de representació en matèria de prevenció de riscos laborals.  
El nomenament, les competències i facultats de les delegades i els delegats de prevenció seran les definides en els articles 35 i 36 de la Llei de Prevenció de Riscos Laborals.  
Podrà ser nomenat delegat i delegada de prevenció qualsevol treballador o treballadora que la representació legal del personal del centre ho estime. Quan el delegat o delegada de prevenció siga nomenat entre els representants del personal, podrà destinar el seu crèdit horari als assumptes de la prevenció. En tot cas, el temps dedicat a la formació en esta matèria serà considerat com a temps de treball a tots els efectes i el seu cost no podrà recaure en cap cas sobre els delegats i delegades de prevenció.  
L'empresa haurà de facilitar als delegats i delegades de prevenció l'accés a les informacions i la formació en matèria preventiva que resulten necessaris per a l'exercici de les seues funcions. Les seues competències i facultats seran les recollides en l'article 36 de la Llei de Prevenció de Riscos Laborals.  
Als delegats i delegades de prevenció se'ls aplicarà el que disposa l'article 37 de la Llei 31/1995, de Prevenció de Riscos Laborals, i en l'article 65.2 de l'Estatut dels Treballadors, i estaran subjectes al sigil professional de les informacions a què tinguen accés com a conseqüència de la seua actuació en l'empresa.  
2.b Comité de seguretat i salut laboral: és l'òrgan paritari i col·legiat de representació i participació periòdica sobre actuacions dels centres de treball en matèria de prevenció de riscos laborals. Les seues competències i facultats seran les recollides en l'article 39 de la Llei de Prevenció de Riscos Laborals.  
El Comité de seguretat i salut es reunirà almenys trimestralment amb caràcter ordinari i amb caràcter extraordinari sempre que ho sol·licite alguna de les representacions en este, justificant la necessitat urgent de la reunió.  
Article 26. Drogodependències  
El consum de drogues legals i il·legals implica problemes de salut amb repercussions individuals i col·lectives. L'inici o increment del consum de drogues en el medi laboral ve en molts casos determinat per condicions de desocupació, precarietat o males condicions de treball. Per això s'estime convenient incloure en este conveni, amb l'excepció d'allò concernent al consum de tabac per al qual caldrà ajustar-se al que disposa la normativa legal específica, el següent pla integral de propostes, en la seua vessant preventiva, assistencial, reinsertiva, participativa, no sancionadora, voluntària i planificada:  
Preventiva: es prioritzaran mesures educatives, informatives i formatives que motiven la reducció i l'ús inadequat de drogues i promocionen hàbits saludables. Així mateix es potenciarà la modificació de factors de risc i la millora de les condicions de treball.  
Assistencial: es facilitarà l'accés als programes de tractament a aquell personal que ho sol·licite.  
Reinsertiva: l'objectiu fonamental de tota acció és tornar la salut al subjecte i facilitar la reincorporació del personal al seu lloc de treball.  
Participativa: tota iniciativa empresarial relacionada amb les drogodependències serà consultada, amb caràcter previ, a la representació del personal o, si no n'hi ha, al mateix personal.  
No sancionadora: el personal que s'aculla a un programa de tractament no podrà ser objecte de sanció o acomiadament i se li assegurarà la seua reincorporació immediata al seu lloc de treball.  
En cas necessari, la Comissió Paritària concretarà les mesures ací exposades en un programa d'actuació que s'aplicarà amb efecte a l'entrada en vigor del present conveni.  
Article 27.Vigilància de la salut  
1. L'empresa garantirà al personal al seu servici la vigilància periòdica del seu estat de salut en funció dels riscos inherents al treball.  
Esta vigilància només podrà dur-se a terme quan el personal preste el seu consentiment. D'este caràcter voluntari només s'exceptuaran, amb un informe previ dels representants del personal, els supòsits en què la realització dels reconeixements siga imprescindible per a avaluar els efectes de les condicions de treball sobre la salut del personal o per a verificar si l'estat de salut del personal pot constituir un perill per a ell mateix, per als altres treballadors i treballadores o per a altres persones relacionades amb l'empresa o quan així estiga establit en una disposició legal en relació amb la protecció de riscos específics i activitats d'especial perillositat.  
En tot cas s'haurà d'optar per la realització d'aquells reconeixements o proves que causen les menors molèsties al personal i que siguen proporcionals al risc.  
Les revisions es realitzaran preferentment en hores de treball quan coincidisquen amb el seu torn habitual i, quan es tracte de revisions obligatòries, el temps dedicat a elles es computarà com efectivament treballat.  
2. Les mesures de vigilància i control de la salut del personal es duran a terme respectant sempre el dret a la intimitat i a la dignitat de la persona i la confidencialitat de tota la informació relacionada amb el seu estat de salut.  
3. El personal serà informat de manera convenient i confidencialment dels resultats dels exàmens de salut a què haja sigut sotmés.  
4. El personal que en el desenvolupament de la seua activitat es trobe sotmés a un risc específic tindrà dret a una revisió anual, sobre eixe risc, a càrrec de l'empresa.  
Article 28. Mesures d'emergència  
Segons l'article 20 de la Llei 31/1995, de Prevenció de Riscos Laborals, l'empresa, tenint en compte la grandària i l'activitat de l'empresa, així com la presència de les persones ateses, en el cas de les residències, haurà d'analitzar les possibles situacions d'emergència i adoptar les mesures necessàries en matèria de primers auxilis, lluita contra incendis i evacuació dels residents i plantilla, designant per a això al personal encarregat de posar en pràctica esta mesures i comprovant periòdicament, si és el cas, el seu funcionament correcte. El personal mencionat haurà de posseir la formació necessària, ser suficient en nombre i disposar del material adequat, en funció de les circumstàncies abans assenyalades.  
Per a l'aplicació de les mesures adoptades, l'empresa haurà d'organitzar les relacions que siguen necessàries amb servicis externs a l'empresa, en particular en matèria de primers auxilis, assistència mèdica d'urgències, salvament i lluita contra incendis, de manera que quede garantida la rapidesa i l'eficàcia de les mateixes.  
En tot cas, l'empresa haurà de garantir la normativa vigent que, sobre mesures d'emergència, establisca l'administració autonòmica per als centres d'atenció per a majors.  
Article 29. Gestió i protecció mediambiental  
La defensa de la salut en els llocs de treball no pot ser eficaç, si al mateix temps no s'assumix la responsabilitat pròpia en relació amb la gestió de la repercussió mediambiental de les activitats laborals i no comprén la defensa del medi ambient. Per consegüent cal avaluar i previndre les condicions en què es desenvolupa el treball i també les seues repercussions sobre este.  
Esta responsabilitat exigix que les empreses establisquen i posen en pràctica polítiques, objectius i programes en matèria de medi ambient i sistemes eficaços de gestió mediambiental, per la qual cosa haurà d'adoptar-se una política en este sentit que preveja el compliment de tots els requisits normatius corresponents, així com les responsabilitats derivades de l'acció empresarial en matèria de medi ambient.  
Article 30. Roba de treball  
Les empreses estan obligades a facilitar almenys dos uniformes, incloent-hi una peça d'abric (sempre que estiguen obligats a eixir uniformats a l'exterior), i el calçat i els guants, homologats, que siguen necessaris, així com material d'usar i tirar i els mitjans de protecció personal de caràcter preceptiu, adequats al personal per a l'exercici de les seues funcions. El personal estarà obligat a usar, durant la realització del seu treball, la roba facilitada per l'empresa, així com cuidar-la.  
La seua neteja la realitzarà per l'empresa.  
Quan quede extingida la relació laboral el treballador o treballadora haurà de tornar la roba a l'empresa.  
Article 31. Protecció a la maternitat  
Si, després d'efectuar l'avaluació de riscos per part de l'empresa i el comité de seguretat i salut, hi ha llocs de treball que puguen influir negativament en la salut de la treballadora, durant l'embaràs o la lactància, o del fetus, l'empresa haurà d'adoptar les mesures necessàries per a evitar l'exposició de la treballadora a eixe risc. Quan l'adaptació no siga possible, o a pesar d'esta adaptació, les condicions del lloc de treball puguen influir negativament en la salut de la dona treballadora embarassada o del fetus, esta haurà d'exercir un lloc de treball o funció diferent i compatible amb el seu estat.  
En el cas que el canvi de lloc no resulte tècnicament o objectivament possible, o no puga raonablement exigir-se per motius justificats, podrà declarar-se el pas de la treballadora afectada a la situació de suspensió del contracte per risc durant l'embaràs, d'acord amb el que preveu l'article 45.1.d de l'Estatut dels Treballadors, durant el període necessari per a la protecció de la seua seguretat o de la seua salut i mentre persistisca la impossibilitat de reincorporar-se al seu lloc anterior o a un altre lloc compatible amb el seu estat.  
Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, amb avís previ a l'empresa i justificació de la necessitat la seua realització dins de la jornada laboral.  
Article 32. Protecció de les víctimes de la violència de gènere  
Segons el que disposa la Llei orgànica 1/2004, de 28 de desembre, de mesures de protecció integral contra la violència de gènere:  
1. La treballadora víctima de violència de gènere tindrà dret, en els termes previstos en l'Estatut dels Treballadors, a la reducció o a la reordenació del seu temps de treball, a la mobilitat geogràfica, al canvi de centre de treball, a la suspensió de la relació laboral amb reserva de lloc de treball i a l'extinció del contracte de treball.  
2. Quan es produïsca la reincorporació de la treballadora a aquelles empreses que hagen formalitzat contractes d'interinitat per a substituir treballadores víctimes de violència de gènere que hagen suspés el seu contracte de treball, esta es realitzarà en les mateixes condicions existents en el moment de la suspensió del contracte de treball.  
3. Les absències o faltes de puntualitat al treball motivades per la situació física o psicològica derivada de la violència de gènere es consideraran justificades, quan així ho determinen els servicis socials d'atenció o servicis de salut, segons siga procedent, sense perjuí que les dites absències siguen comunicades per la treballadora a l'empresa com més prompte millor.  
Capítol VI  
Jornada  
Article 33. Jornada i horari de treball  
S'establix una jornada màxima anual de 1784 hores de treball efectiu, ja siga en torn partit o continu.  
S'entén per jornada partida aquella en què hi haja un descans ininterromput d'una hora de duració com a mínim. En cap cas es podrà fraccionar en més de dos períodes.  
No es podran realitzar més de nou hores de treball efectiu en jornada completa o la seua proporció basant-se en la jornada especificada en el contracte a temps parcial, llevat que transcorrega un mínim de dotze hores entre el final d'una jornada i el començament de la següent, i sempre de mutu acord entre l'empresa i els representants del personal (si no hi ha, l'acord es realitzarà directament amb el personal), sempre respectant la jornada màxima anual que este conveni establix.  
Les empreses podran establir un sistema de control d'assistència sense que el temps reflectit en el registre d'assistència signifique, per si sol, hores efectives de treball.  
En el primer mes de cada any, s'elaborarà per l'empresa un calendari laboral amb torns i horaris que podrà ser revisable trimestralment. Tot això, amb negociació prèvia amb el comité d'empresa o representació del personal, entregant una còpia, amb una setmana d'antelació, als representants del personal per a la seua exposició en el tauler d'anuncis.  
L'empresa facilitarà, en la mesura que siga possible, canvis de torn al personal per a l'acompanyament a consulta mèdica de familiars menors o dependents fins al primer grau de consanguinitat. A estos efectes, es tindran en compte els acords entre la plantilla comunicats a l'empresa.  
Sempre que la duració de la jornada diària continuada excedisca de sis hores, s'establirà un període de descans durant esta mateixa de 15 minuts de duració, que tindran la consideració de temps efectiu de treball a tots els efectes.  
Les jornades a temps parcial seran continuades, a excepció de les realitzades en dissabtes, diumenges, festius i jornades especials que podran ser partides. Quan les jornades siguen partides tindran una duració mínima de 24 hores setmanals.  
Article 34. Descans setmanal  
El personal tindrà dret a un descans mínim setmanal de dia i mig (36 hores) sense interrupció. Este descans haurà de coincidir obligatòriament en diumenge, almenys una vegada cada quatre setmanes, excepte per al personal amb contractes específics de cap de setmana.  
Amb independència del que s'ha establit anteriorment, es respectarà qualsevol fórmula que s'haja pactat o es pacte entre l'empresa i els representants dels treballadors i treballadores o, si no n'hi ha, els mateixos treballadors i treballadores.  
Article 35. Vacances  
El període de vacances anuals serà retribuït i la seua duració serà de trenta dies naturals. En aquells casos en què no s'haja completat l'any de treball efectiu, el personal tindrà dret a la part proporcional. Les vacances es gaudiran preferentment durant els mesos de juny, juliol, agost i setembre.  
El període de gaudi es fixarà en un període de trenta dies o en dos períodes de quinze dies, i no es podran realitzar més fraccions, llevat d'acord entre l'empresa i el personal, respectant-se sempre els criteris següents:  
a) El règim de torns de vacances es farà per rigorosa rotació anual del personal entre els distints mesos, esta rotació s'iniciarà el primer any, per antiguitat en l'empresa. A este efecte es constituiran els torns de vacances corresponents. Estos torns es faran d'acord amb el calendari laboral, segons les prestacions del servici.  
L'inici del període de vacances o de gaudi de les festes pagables, no pot coincidir amb un dia de descans setmanal, de forma i manera, que en estos casos s'entendran iniciades les vacances l'endemà del descans setmanal. Si la tornada de les vacances coincidix amb el dia lliure, este s'haurà de respectar i reiniciar-se el treball l'endemà.  
b) El calendari de vacances s'elaborarà abans de la finalització del primer trimestre de cada any i, en tot cas, amb un mínim de dos mesos del seu començament.  
Una vegada iniciat el seu gaudi, si es produïx situació d'IT, tal període no s'interromp ni és commutable per nous períodes.  
La situació d'IT no interromp el gaudi del període de vacances, ni generarà dret a reprogramar-les en un altre període, amb l'excepció de la situació de maternitat o de risc durant l'embaràs. No obstant això, en este cas el personal tindrà dret a les seues percepcions salarials a raó de la totalitat dels seus havers durant la duració de les vacances.  
Les vacances s'han de gaudir durant l'any natural i no és possible acumular-les a anys següents ni poden ser compensables econòmicament excepte els casos de liquidació per quitança. Per això, siga quina siga la causa, el no gaudi durant l'any natural suposa la pèrdua de les vacances o de la fracció pendent de gaudi.  
No obstant el que disposa este article, quan el període de vacances fixat en el calendari de vacances de l'empresa coincidisca en el temps amb una incapacitat temporal derivada de l'embaràs, el part o la lactància natural o amb el període de suspensió del contracte de treball previst en l'article 48.4 de l'Estatut dels Treballadors, es tindrà dret a gaudir de les vacacions en data diferent a la de la incapacitat temporal o a la del gaudi del permís que per aplicació d'este precepte li corresponga, en finalitzar el període de suspensió, encara que haja acabat l'any natural a què pertoque.  
La retribució de les vacances no inclourà en cap cas el pagament de complements d'activitat, excepte el plus de nocturnitat per al personal de torn fix de nit.  
Article 36. Jubilació  
1. Voluntària anticipada als 64 anys: Tenint en compte les característiques del treball que es realitza en el sector de l'atenció a persones majors i/o dependents, s'acorda la possibilitat d'acollir-se a la jubilació anticipada als 64 anys en la forma i les condicions regulades per la legislació vigent.  
2. Obligatòria: De conformitat amb l'habilitació establida a este efecte per la disposició addicional desena de l'Estatut dels Treballadors (segons redacció donada per la Llei 14/2005 d'1 de juliol), el personal, independentment del grup a què pertanga, haurà de jubilar-se forçosament en complir els 65 anys d'edat, llevat que en eixe moment no es puga acreditar els requisits corresponents amb este fi, com són els períodes de carència de cotització, i en este cas, amb l'acord previ amb l'empresa, l'obligació podrà quedar supeditada al moment en què estos es reunisquen.  
L'empresa es compromet a realitzar una nova contractació o transformar un contracte de duració determinada en indefinit per cada treballador o treballadora que es jubile davall esta modalitat.  
3. Jubilació parcial: El personal de mutu acord amb l'empresa podrà acollir-se a la jubilació parcial en els termes legalment establits.  
Capítol VII  
Estructura retributiva  
Article 37. Estructura retributiva  
L'estructura retributiva queda com seguix:  
a) Salari base: és la part de la retribució del personal fixada per unitat de temps i en funció del seu grup i categoria professional, amb independència de la remuneració que corresponga per lloc de treball específic o qualsevol altra circumstància. El salari base es correspon amb el que figura en annex I. Es percebrà proporcionalment a la jornada realitzada.  
b) Plus d'antiguitat: el personal que estiga en actiu a la data de publicació del present conveni, percebrà el primer trienni als tres anys de la seua alta en l'empresa, i este es començarà a meritar des de l'1 de gener de 2008, o data d'ingrés real en el cas que siga posterior a l'1 de gener de 2008. El plus s'establix en 18,03 euros, quantia que es reflectirà en l'annex I. Es percebrà proporcionalment a la jornada realitzada.  
Complement Personal d'Antiguitat: aquelles quanties de Plus d'Antiguitat que haja consolidat el personal amb anterioritat a l'1 de gener de 2000 les continuaran percebent com a "Complement Personal d'Antiguitat", este concepte no podrà ser compensat ni absorbit per cap altre.  
c) Plus d'Adaptació: el personal que a la data de publicació del present conveni estiga percebent el "Plus d'Assistència" regulat en el conveni anterior, consistent en la retribució mensual, incloent-hi vacances, la quantia del qual serà la recollida en l'annex I, continuarà percebent-lo com a Plus Personal d'adaptació.  
Des de la data de publicació del present conveni fins al 31 de desembre del 2010, este Plus patirà una minoració del 25% del seu import mensual en cas d'inassistència al lloc de treball d'un dia al mes, d'un 50% en el cas inassistència al lloc de treball de dos dies al mes i d'un 75% en el cas d'inassistència al lloc de treball de tres o més dies al mes. Estes minoracions no tindran efecte en els supòsits en què la inassistència al lloc de treball siga per causes degudes a incapacitat temporal derivada de malaltia greu o que comporte internament hospitalari, accident laboral o malaltia professional i la concessió d'algun dels permisos reglats per la legislació i el present conveni.  
A partir de l'1 de gener del 2011, este Plus es convertirà en un plus personal, fix, periòdic no compensable ni absorbible i íntegre.  
d) Plus de nocturnitat: des de la data de publicació del present conveni les hores treballades entre les 22 hores i les 7 hores tindran una retribució específica, segons l'annex I. Este complement es percebrà igualment en la retribució de les vacances per a aquells treballadors amb torn fix de nit.  
Es mantindran aquells pactes i acords vigents i demostrables en les empreses a la data de publicació d'este conveni referits a treballs nocturns.  
e) Plus de diumenges i festius: des de la data de publicació del present conveni les jornades realitzades en diumenge o festiu, excepte per al personal contractat específicament per a diumenges i festius, tindran una retribució de 10,00 euros durant l'exercici 2008, 13,00 euros durant l'exercici 2009, 16,00 euros durant l'exercici 2010 i 18,00 euros durant l'exercici 2011. Estos imports es pagaran per jornada treballada en diumenge o festiu, independentment de les hores treballades.  
Per al personal que preste servicis en torn nocturn es considerarà diumenge o festiu treballat si ha iniciat la seua jornada durant el diumenge o la festivitat.  
Es mantindran aquells pactes i acords vigents i demostrables en les empreses a la data de publicació d'este conveni referits a treballs en festiu.   
f) Plus de disponibilitat: es podran establir torns de disponibilitat, voluntaris, que tindran una retribució específica, segons l'annex I.  
g) Hores extraordinàries: les hores extraordinàries que es realitzen tindran una retribució específica, segons article 38.   
h) Gratificacions extraordinàries: es satisfaran dues pagues extraordinàries, amb meritació semestral, equivalents a una mensualitat de salari base, més antiguitat, la primera amb meritació de l'1 de desembre al 31 de maig i pagament el dia 15 de juny i la segona amb meritació d'1 de juny al 30 de novembre i pagament el dia 15 de desembre. En cap cas les dites gratificacions es pagarab prorratejades mensualment, excepte en els contractes menors de sis mesos o quan hi haja acord amb els representants dels treballadors i treballadores.  
i) Despeses de desplaçament: l'empresa es farà càrrec de les despeses de desplaçament del personal quan:  
A requeriment de l'empresa, dins de la jornada laboral, la realització del servici comporte la necessitat d'utilitzar mitjans de transport.  
La mateixa naturalesa del servici i organització del treball impliquen la necessitat d'utilitzar mitjans de transport per a la seua prestació. Això especialment en els desplaçaments entre servicis de tipus rural o semirural i durant el seu compliment per qualsevol treballador o treballadora.  
El pagament es farà d'una de les formes següents:  
1. Fent-se càrrec de l'import del transport en mitjans públics (autobús, taxi, etc.).  
2. Facilitant el transport en vehicle de l'empresa.  
3. Pagant 0,18 euros per km. si el personal es desplaça amb el seu propi vehicle. En tot cas, els imports derivats no es cotitzaran en la mesura que no superen l'import per quilòmetre legalment establit.  
Article 38. Hores extraordinàries  
A causa de les característiques del sector i a la seua missió de servici continuat les 24 hores al dia, les hores que hagen de realitzar-se en funció de la cobertura de les possibles absències per causes urgents i imprevistes tindran la consideració d'hores extraordinàries quan, considerades en còmput trimestral, excedisquen de la jornada anual establida d'acord amb el primer paràgraf de l'article 33.  
La realització de les dites hores extraordinàries serà per a situacions excepcionals i s'argumentarà als representants del personal. Es compensaran preferentment en temps de treball o es pagaran segons el preu establit en l'annex I, que ja incorpora l'increment retributiu acordat en el present conveni.  
No podran, en tot cas, superar el límit màxim anual legalment establit.  
Article 39. Festius d'especial significació  
Pel seu especial significat, el personal que preste els seus servicis durant els dies de Nadal i Cap d'any, des de l'inici del torn de nit del 24 al 25 de desembre fins a la finalització del torn de vesprada del dia 25, i des de l'inici del torn de la nit del 31 de desembre a l'1 de gener i fins a la finalització del torn de vesprada del dia 1 de gener. La retribució corresponent a estos festius especials que hagen sigut compensats amb descans en dia distint és la reflectida en les taules salarials.  
En cap cas es percebrà el plus de festiu d'especial significació i el plus de festiu normal per un sol torn de treball.  
Si eixos dies cauen en diumenge, tenint en compte que la comunitat autònoma fixa un dia festiu substitutori, es percep com a festiu d'especial significació i el substitutori segons taula salarial.  
Article 40. Plus de disponibilitat.  
Les empreses voluntàriament podran establir torns de disponibilitat que tindran sempre caràcter de voluntarietat per part del personal. El personal que voluntàriament s'aculla a esta modalitat tindrà l'obligació d'estar localitzable durant la jornada a fi d'acudir a qualsevol requeriment que puga produir-se com a conseqüència d'una situació d'urgència específica. En cap cas es podran superar les hores establides en el torn a cobrir.  
El personal estarà obligat a atendre el telèfon mòbil o aparell cercapersones i a personar-se en el seu lloc de treball o en el temps més breu possible, temps que serà acordat en cada àmbit amb els representants legals dels treballadors i treballadores. Serà computat com a temps de treball des del moment que va ser requerit fins a 30 minuts després de finalitzat el servici. En cap cas podrà excedir de trenta minuts el temps que discorre des que es produïx el requeriment fins a la presència en el servici requerit. Si el treballador o la treballadora preveu que tardarà més de trenta minuts a personar-se, haurà de comunicar-ho immediatament a l'empresa.  
En cas d'avaria del telèfon mòbil o aparell cercapersones, el personal quedarà obligat a comunicar-ho immediatament a l'empresa i a facilitar un número de telèfon on se'ls puga localitzar.  
La data i duració de la disponibilitat serà especificada en el quadrant de treball elaborat per l'empresa. En cap cas el nombre d'hores de disponibilitat podrà ser superior al 25% de la jornada establida en el conveni.  
El temps de disponibilitat no es computarà a efectes de jornada ordinària. Es computarà com a hores extraordinària el període que transcorre des del requeriment fins a trenta minuts després de la finalització del servici. En cap cas les hores extraordinàries realitzades en disponibilitat podran superar el límit fixat en l'article 38 del conveni.  
La representació legal dels treballadors i treballadores rebrà informació de l'empresa respecte de la realització de torns de disponibilitat.  
Article 41. Compensació per incapacitat temporal en accident de treball  
En cas d'incapacitat temporal per accident laboral i/o malaltia professional, l'empresa complementarà la prestació econòmica que el personal perceba de la Seguretat Social fins al 100% del salari, durant els vint-i-un primers dies de baixa.  
Article 42. Bestretes  
Les empreses estaran obligades, a petició del personal, a concedir un bestreta mensual del 100% del salari meritat en el moment de la petició.  
Article 43. Rebuts de salaris  
És ineludible que s'estenguen i entreguen els rebuts de salaris justificatius d'este.  
El rebut mencionat, que s'haurà d'ajustar a algun model oficial aprovat pel Ministeri de Treball i Afers Socials, haurà de contindre, perfectament desglossats i especificats, tots els conceptes salarials, així com les retencions, cotitzacions, tributacions i les seues bases de càlcul.  
Estos pagaments s'efectuaran dins dels cinc primers dies de cada mes. Per a això s'usarà de qualsevol dels sistemes legalment autoritzats, a juí i arbitri de l'empresa (xecs, transferències, metàl·lic, etc.).  
Article 44. Clàusula de desvinculació  
Les empreses que acrediten que el compliment de les condicions econòmiques establides en este capitól del present conveni, els portaria inevitablement al tancament definitiu de l'empresa, podran quedar-ne exemptes del compliment, si bé quedarien obligades a incrementar les retribucions del seu personal almenys en el mateix percentatge que es determina per l'INE per a l'IPC real de l'estat.  
A l'efecte de poder acollir-se a l'exempció establida en el punt anterior, serà necessari que les empreses ho sol·liciten i acrediten davant de la comissió paritària, de forma fefaent, en el termini de tres mesos des de la publicació del conveni, que l'aplicació de les condicions econòmiques establides en el capítol VII, les duria al tancament definitiu de la seua activitat. I només en el cas que la comissió paritària estime que el compliment de les dites condicions econòmiques siga la causa directa del tancament de l'empresa, podran estes deixar d'aplicar-les.  
A l'efecte de constatar la impossibilitat d'aplicar les condicions econòmiques establides en el present conveni, les empreses hauran d'aportar a la comissió paritària la documentació que es reflectix en l'annex V del present conveni col·lectiu i tota aquella documentació que siga requerida per esta per a conéixer la situació econòmica real de les empreses. En el cas de no aportar la documentació que es requerisca, la comissió paritària no autoritzaria es empreses sol·licitants a quedar exemptes del compliment de les condicions econòmiques pactades en el present conveni.  
La comissió paritària prendrà els seus acords, pel que fa al que regula la present disposició per unanimitat i tindrà la facultat, si ho estima necessari, de demanar informes pericials a este efecte de prendre la decisió que siga procedent.  
A partir de la sol·licitud per part de les empreses afectades s'establix un període màxim de tres mesos per a la resolució.  
Els membres de la comissió paritària demanaran informació durant el període de vigència del present conveni.  
Capítol VIII  
Llicències  
Article 45. Llicències  
El personal, amb avís previ i justificació, podrà absentar-se del treball amb dret a remuneració, per algun dels motius i pel temps següent:  
a) 15 dies naturals en cas de matrimoni.  
b) 4 dies de lliure disposició al llarg de l'any, que es gaudiran un per trimestre, excepte acord exprés entre l'empresa i el personal. Per a fer efectiu el gaudi d'estos 4 dies lliures, s'hauran de sol·licitar amb una antelació mínima de set dies a la data de gaudi (excepte casos d'urgent necessitat, i en este cas l'antelació mínima serà de tres dies), es procedirà a la seua concessió per part de l'empresa, llevat que per raons organitzatives justificades no es puga concedir el gaudi en la data sol·licitada, i es comunicarà al personal amb almenys 48 hores d'antelació (excepte casos d'urgent necessitat).  
En tot cas, el personal gaudirà d'estos 4 dies, sense necessitat de justificació, abans del 15 de gener de l'any següent.  
El gaudi d'estos 4 dies necessitarà un període de treball previ de tres mesos per cada dia de lliure disposició.  
c) 3 dies naturals en els casos de naixement o adopció de fills o filles o per la defunció, accident o malaltia greu o hospitalització del cònjuge o parella de fet legalment establida, parents fins al segon grau de consanguinitat o afinitat. Sempre que el personal necessite fer un desplaçament, a este efecte, fora de la província, llevat que la distància siga inferior a 50 quilòmetres, o per causa realment justificada, el termini es veurà ampliat a dos dies addicionals. Podran ampliar-se estos dies descomptant els festius pagables i/o vacances, amb la sol·lictud prèvia del personal.  
En el mateix sentit, quan el fet causant haja succeït fora del territori espanyol i amb una distància mínima de 1.000 quilòmetres, i l'afectada o afectat siga el cònjuge, parella de fet legalment establida o parent de primer grau per consanguinitat o afinitat, els 5 dies de permís es veuran incrementats, amb la sol·licitud prèvia del personal, en altres cinc dies més, estos últims no retribuïts. En este cas, el personal haurà de provar complidament el desplaçament realitzat.  
d) 2 dies naturals en els casos d'intervenció quirúrgica sense hospitalització que necessitee repòs domiciliari, de cònjuge, parella de fet legalment establida o parents fins al segon grau de consanguinitat o afinitat. Sempre que el personal necessite fer un desplaçament, a este efecte, fora de la província, llevat que la distància siga inferior a 50 quilòmetres, o per causa realment justificada, el termini es veurà ampliat a dos dies addicionals. Podran ampliar-se estos dies descomptant els festius pagables i/o vacances, amb la sol·lictud prèvia del personal.  
e) 1 dia per trasllat del domicili habitual.  
f) Pel temps indispensable, per al compliment d'un deure inexcusable de caràcter públic o personal.  
g) Als permisos necessaris per a concórrer a exàmens quan curse amb regularitat estudis per a la consecució de títols oficials acadèmics o professionals tenint en compte que d'estos permisos únicament seran retribuïts els corresponents a exàmens eliminatoris. El personal gaudirà d'este permís el dia natural en què tinga l'examen, si presta els seus servicis en jornada diürna o vespertina. Si el personal treballa de nit, el permís el gaudirà la nit anterior a l'examen.  
Article 46. Llicències no retribuïdes  
Llicència per assumptes propis: tres mesos a l'any, que es computaran d'una sola vegada o fracció (que en cap cas podrà ser inferior a 1 mes), no coincident amb els mesos de juny, juliol, agost i setembre, sol·licitada amb una antelació de 20 dies, excepte casos d'urgent necessitat. Podrà pactar-se entre empresa i personal la pròrroga d'este període sense excedir en cap cas dels sis mesos. Si les circumstàncies assistencials ho permeten, es podria fer ús d'este tipus de permís en el període estival mencionat anteriorment.  
Amb avís previ, justificació i acord amb l'empresa, el personal es podrà prendre anualment fins a set dies no retribuïts, per a assumptes de caràcter personal no recollits en l'apartat de llicències retribuïdes.  
Article 47. Excedència voluntària  
El personal que acredite almenys un any d'antiguitat en l'empresa, podrà sol·licitar una excedència voluntària per un període no inferior a quatre mesos ni superior a cinc anys.  
L'excedència s'entendrà concedida sense dret a cap retribució i este període no computarà a efectes d'antiguitat.  
La dita excedència se sol·licitarà sempre per escrit amb una antelació d'almenys trenta dies a la data del seu inici, a no ser per casos demostrables d'urgent necessitat, i haurà de rebre contestació, així mateix escrita, per part de l'empresa, en el termini de cinc dies.  
Abans de finalitzar-la i amb una antelació d'almenys trenta dies abans de la seua finalització, haurà de sol·licitar per escrit el seu ingrés.  
El personal en situació d'excedència tindrà únicament un dret preferencial a l'ingrés en la seua categoria o semblant si, després de la seua sol·licitud de reingrés, hi ha alguna vacant. En cas contrari, es trobarà en situació de dret expectant.  
Si en finalitzar l'excedència o durant la seua vigència, desitja incorporar-se al treball i no hi ha vacants en la seua categoria, però sí en una inferior, el personal podrà incorporar-se a esta última, amb les condicions d'esta categoria inferior, per a poder accedir a la seua pròpia categoria en el moment en què es produïsca la primera possibilitat.  
En cap cas, excepte concessió concreta respecte d'això, podrà sol·licitar excedència per a incorporar-se a prestar els seus servicis en entitats semblants a les compreses per este conveni.  
El personal acollit a una excedència voluntària no podrà optar a una nova fins transcorreguts dos anys de treball efectiu, després d'esgotada l'anterior.  
Article 48. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat en els supòsits següents:  
a) Designació o elecció d'un càrrec públic.  
b) El personal que siga elegit/da per a un càrrec sindical, d'àmbit local o superior, podrà així mateix, sol·licitar una excedència especial per tot el temps que dure el seu nomenament, amb reincorporació automàtica al seu lloc de treball una vegada que esta finalitze.  
Article 49. Excedència especial per maternitat i atenció de familiars  
El personal tindrà dret a un període d'excedència de duració no superior a tres anys per a atendre cada fill, tant quan ho siga per naturalesa com per adopció o, en els supòsits d'acolliment, tant permanent com preadoptiu, comptat des de la data de naixement o, si és el cas, de la resolució judicial o administrativa.  
També tindran dret a un període d'excedència, de duració no superior a tres anys, els treballadors i treballadores per a atendre un familiar fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca activitat retribuïda.  
L'excedència prevista en el present article, el període de duració de la qual podrà gaudir-se de forma fraccionada, constituïx un dret individual dels treballadors, hòmens o dones. No obstant això, si dos o més treballadors o treballadores de la mateixa empresa generen este dret pel mateix subjecte causant, l'empresa podrà limitar el seu exercici simultani per raons justificades de funcionament de l'empresa.  
Quan un nou subjecte causant donedret a un nou període d'excedència, l'inici d'esta donarà fi a la que, si és el cas, es gaudia.  
El període en què el personal roman en situació d'excedència conforme al que establix este article serà computable a efectes d'antiguitat, i el treballador o treballadora tindrà dret a l'assistència a cursos de formació professional, a la participació en els quals haurà de ser convocat per l'empresa, especialment amb ocasió de la seua reincorporació. Durant el primer any tindrà dret a la reserva del seu lloc de treball. Una vegada transcorregut este termini, la reserva quedarà referida a un lloc de treball del mateix grup professional o categoria equivalent.  
No obstant això, quan el personal forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de 15 mesos quan es tracte d'una família nombrosa de categoria general, i fins a un màxim de 18 mesos si es tracta de categoria especial.  
Article 50. Reducció de la jornada per motius familiars  
Les treballadores, per lactància d'un descendent menor de dotze mesos, tindran dret a una hora d'absència del treball, que podran dividir en dues fraccions. La duració del permís s'incrementarà proporcionalment en els casos de part múltiple.  
La dona, per la seua voluntat, podrà substituir este dret per una reducció de la seua jornada en una hora amb la mateixa finalitat o acumular-lo en jornades completes en els termes previstos en l'acord a què s'arribe amb l'empresa.  
Este permís podrà ser gaudit indistintament per la mare o el pare en el cas que ambdós treballen.  
En els casos de naixements de descendents prematurs o que, per qualsevol causa, hagen de romandre hospitalitzats a continuació del part, la mare o el pare tindran dret a absentar-se del treball durant una hora. Així mateix tindran dret a reduir la seua jornada de treball fins a un màxim de dos hores, amb la disminució proporcional del salari.  
Qui per raons de guarda legal tinga al seu atenció directa algun menor de vuit anys o una persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un vuité i un màxim de la meitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.  
La concreció horària i la determinació del període de gaudi del permís de lactància i de la reducció de jornada prevista en este article correspondran al treballador o treballadora, dins de la seua jornada ordinària. El treballador o treballadora haurà de preavisar l'empresari amb quinze dies d'antelació a la data en què es reincorporarà a la seua jornada ordinària.  
Capítol IX  
Drets sindicals  
Article 51. Drets sindicals  
Els comités d'empresa i els delegats i les delegades de personal tindran, entre altres, els drets i funcions següents, a més dels ressenyats en l'article 64 de l'Estatut dels Treballadors:  
a) Ser informats, prèviament, de totes les sancions imposades en la seua empresa per faltes greus i molt greus.  
b) Conéixer, trimestralment almenys, les estadístiques sobre l'índex d'absentisme i les seues causes, els accidents de treball i les malalties professionals i les seues conseqüències, els índexs de sinistres, els estudis periòdics o especials del medi ambient laboral i els mecanismes de prevenció que s'utilitzen.  
c) De vigilància en el compliment de les normes vigents en matèria laboral, de seguretat social i ocupació i també la resta dels pactes, condicions i usos de l'empresa en vigor, formulant, si és necessari, les accions legals pertinents davant de l'empresa i els organismes o tribunals competents.  
d) De vigilància i control de les condicions de seguretat i salut en l'exercici del treball en l'empresa, amb les particularitats que preveu en este sentit l'articule 19 de l'estatut dels treballadors.  
Garanties dels representants del personal:  
A més de les garanties que preveuen els apartats a), b), c) i d) de l'article 68 de l'estatut dels treballadors, els i les representants del personal disposaran d'un crèdit d'hores mensuals retribuïdes per a l'exercici de les seues funcions de representació d'acord amb l'escala següent:  
D'1 a 25 treballadors/es: 20 hores  
De 26 a 50 treballadors/es: 25 hores  
De 51 a 100treballadors/es: 30 hores  
De 101 a 250 treballadors/es: 35 hores  
De 251 endavant: 40 hores  
La utilització del crèdit tindrà dedicació preferent amb l'única limitació de l'obligació de comunicar, prèviament amb una antelació mínima de quaranta-vuit hores, per a preveure la seua substitució, al seu inici i duració, excepte en situacions excepcionals.  
El crèdit d'hores mensuals retribuïdes per als representants podrà acumular-se en un o diversos delegats o delegades. La dita acumulació haurà de ser comunicada amb l'antelació suficient.  
Així mateix, es facilitaran taulers d'anuncis perquè, davall la responsabilitat dels representants sindicals, es col·loquen aquells avisos i comunicacions que calga efectuar i es creguen pertinents. Els avantdits taulers es distribuiran en els punts i llocs visibles per a permetre que la informació arribe fàcilment al personal.  
Seccions sindicals:  
Les empreses respectaran els drets del personal a sindicar-se lliurement. Permetran que el personal afiliat a un sindicat puga fer reunions, arreplegar quotes i distribuir informació sindical fora de les hores de treball, sense pertorbar l'activitat normal.  
No podrà condicionar l'ocupació d'un lloc el fet que un treballador o treballadora estiga o no afiliat o afiliada, o renuncie a la seua afiliació sindical i tampoc se li podrà incomodar o perjudicar de cap altra forma, a causa de la seua afiliació o activitat sindical.  
En les empreses hi haurà taulers d'anuncis on els sindicats implantats podran inserir les seues comunicacions.  
Els sindicats o les confederacions podran establir seccions sindicals en les empreses o agrupacions provincials (entenent-se que tenen esta consideració els que figuren com a tals en els processos electorals).  
En les empreses amb 50 o més treballadors i on no hi haja representació legal dels treballadors i treballadores les organitzacions sindicals firmants d'este conveni disposaran d'un delegat o delegada sindical fins a la realització d'eleccions sindicals, sempre que es tracte de personal en actiu de la respectiva empresa.  
La funció del delegat o delegada sindical serà la de defendre els interessos del sindicat o confederació a què representa i dels seus afiliats i afiliades en l'empresa, i servir d'instrument de comunicació entre el seu sindicat o confederació i l'empresa, d'acord amb les funcions reflectides en la LOLS. A requeriment del delegat o delegada sindical, l'empresa descomptarà en la nòmina mensual del personal l'import de la quota sindical corresponent amb l'autorització prèvia del personal.  
L'empresa i les organitzacions sindicals més representatives podran acordar sistemes que permeten la realització de les tasques sindicals en favor d'un determinat nombre de persones que pertanga a alguna de les organitzacions esmentades.  
Els delegats i les delegades sindicals gaudiran dels mateixos drets i garanties que els representants del personal en els comités d'empresa o delegats i delegades de personal, d'acord amb el que establix la Llei Orgànica de Llibertat Sindical i en el present conveni.  
Assemblees  
Els representants de personal, comités d'empresa, seccions sindicals o el 20 per 100 del total de la plantilla, en aquelles empreses de més de 50 treballadors i treballadores, i el 30 per 100 en les de menys de 50 treballadors i treballadores, podran convocar reunions amb un mínim de 24 hores, amb comunicació prèvia a l'empresa, dins d'hores de treball, amb un màxim anual per a la seua realització de 50 hores i un límit de 10 hores mensuals que no es pot acumular de mes en mes. La comunicació expressarà l'ordre del dia dels temes a tractar. En cap cas les dites hores seran retribuïdes, excepte acord amb l'empresa.  
Meses negociadores  
Al personal que participe en les comissions paritària o negociadora del conveni li serà concedit permís retribuït, a fi de facilitar la seua labor negociadora i durant el transcurs de les avantdites negociacions.  
Capítol X  
Règim disciplinari  
Article 52. Règim disciplinari  
El personal podrà ser sancionat per l'empresa, en virtut d'incompliments laborals, d'acord amb la graduació de faltes i sancions següents:  
a) Faltes lleus:  
1. El retard i la negligència en el compliment de les seues funcions, així com la indeguda utilització dels locals, mitjans, materials o documents de l'empresa, llevat que per la seua manifesta gravetat, puga ser considerada falta greu.  
2. La no comunicació amb la deguda antelació de la falta d'assistència al treball per causa justificada, llevat que es prove la impossibilitat de fer-ho.  
3. De tres a cinc faltes repetides de puntualitat en un mes, a l'inici de la jornada, o l'abandó del lloc de treball o del servici per breu temps, no superior a quinze minuts, sense causa justificada.  
4. La falta de neteja personal.  
5. No comunicar a l'empresa els canvis de domicili, residència, telèfon o situació familiar que puga afectar les obligacions tributàries o de la seguretat social.  
6. L'ús de telèfon mòbil personal per a assumptes privats en la seua jornada laboral, excepte casos d'urgència.  
7. No portar visible la targeta identificativa, o no portar l'uniforme reglamentari complet, durant la seua jornada de treball.  
b) Faltes greus:  
1. El retard i la negligència en el compliment de les seues funcions, així com la indeguda utilització dels locals, mitjans, materials o documents de l'empresa, de manifesta gravetat.  
2. La falta d'assistència al lloc de treball d'un a tres dies sense causa justificada, en un període de trenta dies, no comunicar l'absència a este i no entregar el comunicat de baixa oficial dins de les quaranta-vuit hores següents a la seua emissió, llevat que es prove la impossibilitat d'haver-ho fet.  
3. Les faltes repetides de puntualitat, no superiors a 15 minuts, a l'inici de la jornada, sense causa justificada durant més de cinc dies i menys de deu en un període de trenta dies.  
4. L'abandó del lloc de treball sense causa justificada.  
5. L'incompliment o abandó de les normes i mesures establides de seguretat i salut en el treball, excepte quan se'n puguen derivar-se riscos per a la salut i la integritat física i en este cas serà tipificada com a falta molt greu.  
6. L'ocupació de temps, uniformes, materials o mitjans de l'empresa en qüestions alienes o en benefici propi.  
7. Fumar o consumir alcohol durant la prestació del servici.  
8. La falta del respecte degut als residents, companys de treball de qualsevol categoria, així com als familiars i acompanyants de qualsevol d'ells i les d'abús d'autoritat, o a qualsevol altra persona que es relaciona amb l'empresa.   
9. No atendre, sense causa justificada, el telèfon mòbil o aparell cercapersones facilitat per l'empresa durant la jornada de treball, excepte en el cas en què es tracte de guàrdies localitzades en què serà considerada falta molt greu.  
10. La reincidència en la comissió d'una falta lleu, encara que siga de diferent naturalesa, dins d'un període de noranta dies, sempre que es produïsca sanció per eixe motiu.  
c) Faltes molt greus:  
1. Donar a conéixer el procés patològic i intimitat de l'usuari o usuària i qualsevol dada d'índole personal protegit per la legislació vigent.  
2, El frau, la deslleialtat la transgressió de la bona fe contractual i l'abús de confiança en les gestions encomanades.  
3. La falta d'assistència al treball no justificada durant més de tres dies en un període de trenta dies.  
4. Les faltes reiterades de puntualitat a l'inici de la jornada, no justificades, durant més de 10 dies en un període de trenta dies o durant més de 30 dies durant un període de noranta dies.  
5. Els maltractaments de paraula, obra, psíquics o morals, infringits als usuaris o usuàries, companys de treball de qualsevol categoria, així com als familiars i acompanyants de qualsevol d'ells, o a qualsevol altra persona que es relaciona amb l'empresa.  
6. Exigir, demanar, acceptar o obtindre beneficis econòmics o en espècie dels usuaris o usuàries del centre o servici.  
7. Apropiar-se d'objectes, documents, material, etcètera, dels usuaris o usuàries, del centre, del servici, o del personal.  
8. L'assetjament sexual i moral.  
9. Posar a una altra persona a realitzar els servicis sense autorització de l'empresa.  
10, La negligència en la preparació i/o administració de la medicació, o qualsevol altra negligència que repercutisca en la salut o integritat de l'usuari o usuària.  
11. La competència deslleial, en el sentit de promoure, induir o suggerir a familiars el canvi de residència o servici, així com la derivació d'usuari o usuària al propi domicili del personal o de particulars i, igualment, fer públiques les dades personals i/o telèfons dels usuaris o usuàries, o familiars a persones alienes a la residència o servici.  
12. Realitzar treballs per compte propi o d'altri estant en situació d'incapacitat temporal, així com realitzar manipulacions o falsedats per a prolongar la dita incapacitat.  
13. Els actes i conductes, verbals o físics, de naturalesa sexual ofensives dirigides a qualsevol persona de l'empresa, seran de màxima gravetat aquelles que siguen exercides des de posicions de direcció o jerarquia, les realitzades cap a persones amb contracte no indefinit, o les de represàlies contra les persones que hagen denunciat.  
14. La falta de disciplina en el treball.  
15. No atendre, sense causa justificada, el telèfon mòbil o aparell cercapersones facilitat per l'empresa durant les guàrdies localitzades.  
16. L'incompliment o abandó de les normes i mesures establides de seguretat i salut en el treball, quan se'n puguen derivar-se riscos per a la salut i la integritat física.  
17. L'abús d'autoritat en l'exercici de funcions.  
18. La reincidència en falta greu, en el període de cent vuitanta dies, encara que siga de distinta naturalesa, sempre que haja hagut sanció.  
19 Qualsevol altra conducta tipificada en l'article 54.2 de l'Estatut dels Treballadors.  
Sancions.  
Les sancions que podran imposar-se, en funció de la qualificació de les faltes, seran les següents:  
Per faltes lleus:  
Amonestació per escrit.  
Suspensió d'ocupació i sou fins a tres dies.  
Per faltes greus:  
Suspensió d'ocupació i sou de quatre a vint-i-nou dies.  
Per faltes molt greus:  
Suspensió d'ocupació i sou de trenta a noranta dies.  
Acomiadament.  
Article 53. Tramitació i prescripció  
Les sancions es comunicaran motivadament i per escrit a l'interessat perquè en prenguen coneixement i als efectes oportuns, i es notificarab al comité d'empresa o delegats/des de personal en les greus i molt greus.  
Per a la imposició de sancions per faltes greus i molt greus, el personal afectat tindrà dret a formular al·legacions per escrit en un termini de cinc dies naturals.  
És absolutament indispensable la tramitació d'expedient contradictori per a la imposició de les sancions, siga quina siga la seua gravetat, quan es tracte de membres del comité d'empresa, representants de personal, tant si es troben en actiu dels seus càrrecs sindicals com si inclús es troben en període reglamentari de garanties.  
Les faltes lleus prescriuran als deu dies, les greus als vint i les molt greus als seixanta, a partir de la data en què es coneix, i, en tot cas, als sis mesos d'haver-se comesa.  
Article 54. Infraccions de l'empresa  
Són infraccions laborals de l'empresa les accions o omissions contràries a les disposicions legals en matèria de treball, al conveni col·lectiu i la resta de normes d'aplicació. Se sancionarà l'obstaculització a l'exercici de les llibertats públiques i dels drets fonamentals, així com l'incompliment o abandó de les normes o mesures establides en matèria de seguretat i salut laboral.  
Es tramitaran d'acord amb la normativa vigent.  
Capítol XI  
Plans d'igualtat  
Article 55,. Plans d'igualtat  
En totes les empreses a les quals s'aplique el present conveni i que estiguen obligades a això per disposició legal, s'elaborarà un Pla d'Igualtat que reculla les mesures necessàries per a eliminar i corregir en l'àmbit laboral tota forma de discriminació per raó de sexe, fent efectiu el principi d'igualtat de tracte i oportunitats entre hòmens i dones, així com el tractament de qualssevol qüestions relatives a la igualtat de la dona en totes les condicions de treball o altres circumstàncies en què hagen de promoure's formes o conductes no sexistes.  
Per a això es realitzaran, amb caràcter previ un diagnòstic de situació, que avaluarà les àrees on es detecten conductes, situacions o pràctiques que siguen contràries a la igualtat efectiva de les dones respecte als hòmens.  
Els plans d'igualtat hauran de comptar amb la dotació econòmica suficient per al seu disseny, implantació i avaluació.   
A) Objectius Preferents dels Plans d'Igualtat.  
Seran objectius preferents d'estos Plans d'Igualtat:  
a) Promoure la participació de les treballadors i les treballadores en la formació continua i en la formació professional.  
b) La igualtat retributiva per a treballs del mateix valor.  
c) L'eradicació de qualsevol conducta que supose assetjament sexual o assetjament per raó de gènere.  
d) Eliminar qualsevol situació que supose discriminació directa o indirecta.  
e) Garantir oportunitats a les dones perquè es puguen situar en un pla d'igualtat efectiva en relació als hòmens en tots els àmbits de l'empresa.  
f) Enfocament de gènere en matèria de Salut Laboral.  
Estos objectius es concretaran en els Plans que s'aproven en cada empresa, i hauran de plasmar-se en les mesures i pràctiques a adoptar per a aconseguir l'objectiu de què es tracte en cada cas.  
g) Promoure la conciliació de la vida laboral, personal i familiar de les treballadores i els treballadors.  
Per a cada objectiu s'arbitraran totes les mesures que siguen necessàries perquè puga mesurar-se i avaluar-se el grau de consecució dels objectius que s'hagen fixat.  
B) Negociació en les empreses.  
Es crearà, en cada empresa que estiga obligada per disposició legal vigent, una Comissió d'Igualtat, composta pels membres designats per la part social i la part patronal que en cada moment considere i que serà l'encarregada de negociar els plans d'igualtat en l'àmbit de les empreses segons el que establix este capítol.   
Esta Comissió funcionarà conforme a les regles establides per al Comité d'Empresa en l'Estatut dels Treballadors.  
Els punts recollits com a objectius prioritaris no esgoten els camps de negociació i acord que eventualment es puguen adoptar en les empreses.  
C) Formació en igualtat.  
L'empresa proporcionarà formació específica en matèria d'igualtat d'oportunitats entre dones i hòmens a les persones que formen part de la Comissió d'Igualtat.  
A més, l'empresa posarà en marxa accions de sensibilització en igualtat de gènere i de prevenció de l'acaçament per raó de sexe i de l'assetjament sexual per a tota la plantilla.   
D) Protocol d'actuació en cas d'assetjament sexual i d'assetjament per raó de sexe.  
De conformitat amb la legislació vigent en el marc del Pla d'Igualtat i amb l'objectiu de previndre l'assetjament per raó de sexe i l'assetjament sexual, l'empresa i la representació legal negociaran un protocol d'actuació que comprendrà el compromís de l'empresa de previndre i no tolerar eixes conductes, el tractament reservat de les denúncies garantint la immunitat de les víctimes i els testimonis, la identificació de les persones responsables d'atendre als que formulen una queixa o denúncia i la informació dels drets dels treballadors i les treballadores.  
 Capítol XII  
Solució extrajudicial de conflictes  
Adhesió a l'acord sobre solució extrajudicial de conflictes laborals a la Comunitat Valenciana.  
Les organitzacions sindicals, Federació de Sanitat i Sectors Sociosanitaris de Comissions Obreres del País Valencià (FSS-CC OO- PV) i Federació de Servicis Públics de la Unió General de Treballadors del País Valencià (FSP- UGT- PV), d'una part, i les organitzacions empresarials, Associació Empresarial de Residències i Servicis a Persones Dependents de la Comunitat Valenciana (AERTE) i Associació de residències i servicis d'atenció als majors, de la Comunitat Valenciana-sector Solidari- (LARES) d'una altra, s'adherixen a l'acord sobre solució extrajudicial de conflictes laborals a la Comunitat Valenciana.  
 ANNEX II  
Assimilacions  
Se describen a continuación diversas categorías profesionales que, a efectos económicos, quedarán asimiladas a los siguientes grupos:  
GRUP A  
- Direcció Mèdica.  
- Direcció Administrativa.  
- Metges /esses Especialistes.  
- Subdirecció Mèdica.  
- Subdirecció Administrativa.  
- Farmacèutic /a.  
- Advocat /a.  
- Economista.  
- Arquitecte /a.  
- Biòleg /a.  
- Auditor /a.  
- Odontòleg /a.  
- Psicòleg /a.  
- Sociòleg /a.   
GRUP B  
- Cap de secció.  
- Cap de compres.  
- Cap de taller.  
- Cap de magatzem, economat, bugaderia, rober, planxa.  
- Cap de bar, restaurant.  
- Practicant.  
- Dietista.  
- Responsable coordinació.  
- Cap d'administració  
- Cap de manteniment.  
GRUP C  
- Gravador /a de dades.  
- Oficial oficis diversos (electricista, llanterner /a, obrer, pintor /a).  
- Comptable.  
- Conductor /a d'ambulància.  
- Conductor /a.  
- Animador /a.  
- Auxiliar d'infermeria.  
- Auxiliar de sanatori.  
- Ajudant coordinació.  
- Auxiliar instal·lador.  
- Conserge.   
- Porter /a, vigilant /a.   
GRUP D  
- Mosso /a de servicis diversos  
Annex III  
Classificació professional i funcions  
El personal afectat pel present conveni es classifica en funció del que regula l'article 12 del conveni. Formen part dels grups professionals les categories següents que es descriuen i les funcions que, a títol orientatiu, han de realitzar cada una d'elles.  
Grup A  
Subdirector/a  
Actuarà sota la dependència directa del director del centre.  
Assumirà en absència del director les funcions següents:  
1. Coordinació dels equips de treball.  
2. Serà el responsable del bon funcionament del centre.  
3. Realitzarà i/o supervisarà els torns i plantilles de personal.  
4. Vetlarà pel benestar dels usuaris del centre.  
5. Coordinarà i gestionarà les compres de subministraments.  
6. Prendrà les decisions administratives necessàries.  
En general, totes aquelles activitats no especificades anteriorment que li siguen demanades i que tinguen relació amb la direcció del centre.  
Metge/metgessa, metges/metgesses especialistes (geriatres, rehabilitadors, etc.)  
Fer el reconeixement mèdic als nous residents i omplir la corresponent història mèdica, i certificacions professionals, on contaran les indicacions del tipus de vida més acord, la rehabilitació necessària i el tractament que cal seguir, si fa falta.  
Atendre les necessitats assistencials dels residents. Fer els exàmens mèdics, diagnòstics, prescriure els tractaments més acords en cada cas per a portar a terme les teràpies preventives, assistencials i de rehabilitació dels diagnòstics clínics i funcionals dels residents.  
Informar als familiars sobre l'estat de salut del resident.  
Dirigir el programa de mobilització i rehabilitació dels residents, fixant en equip els programes que cal desenvolupar de forma individual i en grup. Fer el seguiment i avaluar els programes conjuntament amb l'equip format per totes les persones que hi intervenen.  
Assistir el personal destinat en el centre en els casos de necessitat i urgència.  
Com a màxim responsable del seu departament mèdic, en el cas que el centre no puga tractar degudament els residents, derivar-los a un centre hospitalari o de salut.  
Participar en la comissió de supervisió i seguiment dels residents quant a les necessitats assistencials i de vida diària dels residents i dels usuaris del centre de dia, que faran en col·laboració amb el director, l'assistent social, el psicòleg i altres professionals, d'acord amb la situació física dels residents, els objectius a aconseguir i les característiques del centre.  
Programar i supervisar els menús i les dietes alimentàries dels residents.  
Supervisar el treball del personal.  
Supervisar l'estat sanitari de les dependències del centre.  
En general, totes aquelles activitats no especificades que se li demanen d'acord amb la seua titulació i professió.  
Psicòleg/psicòloga  
És l'especialista en l'estudi de la conducta humana, observen el desenvolupament humà i la seua evolució intel·lectual, emotiva i social.  
També realitza un treball de prevenció d'alteracions psíquiques i problemes de socialització, aplicant teràpies tant individuals com de grup a aquelles persones que presenten problemes psicològics d'origen divers  
Funcions:  
1. Realitzar els tractaments psicoterapèutics, tant individuals como de grup a tots els residents.  
2. Seguiment i avaluació de l'aplicació del tractament que es realitze.  
3. Dirigir amb l'equip interdisciplinar en l'elaboració de les valoracions psicològiques i en l'atenció que necessiten els residents.  
4. Realitzar el programa d'estimulació cognitiva.   
5. Fomentar la integració i participació dels residents en la vida del centre i en l'entorn.  
6. Docència i accions formatives relacionades amb l'àmbit de la psicologia.  
Altres titulats superiors  
Totes aquelles activitats que se li demanen d'acord amb la seua titulació i professió.  
Grup B  
Supervisor/a  
Exercirà la responsabilitat de la supervisió del personal al seu càrrec, distribuir les activitats i els torns de les persones que té assignades i vigilar també el bon ús i l'economia dels materials, utillatge, ferramentes i maquinària al seu càrrec, procedir al recompte i inventari d'estos.  
Funcions.  
1. Exercir la responsabilitat de l'organització diària del treball dels professionals al seu càrrec.  
2. Mantindre relacions i contactes operatius amb l'equip d'atenció primària i especialitzada.  
3. Mantindre relacions i contactes amb farmàcies i proveïdors de material sanitari, i proposar les comandes que estime necessàries.  
4. Coordinar i atendre totes les activitats encaminades a cobrir les necessitats dels usuaris en l'aspecte sanitari.  
5. Coordinar i supervisar els planes d'atencions d'infermeria amb els objectius de l'àrea.  
6. Comunicar al seu immediat superior les incidències o anomalies observades en l'exercici de les seues funcions.  
7. Aquelles altres que li corresponguen com a membre de l'àrea social i sanitària i que tinguen relació amb les seues funcions professionals.  
Infermer/a  
Vigilar i atendre els residents, les seues necessitats generals, humanes i sanitàries, especialment en el moment en què estos necessiten els seus servicis.  
Preparar i administrar els medicaments segons les prescripcions facultatives, específicament els tractaments.  
Prendre la pressió sanguínia, el pols i la temperatura.  
Col·laborar amb els metges preparant el material i medicaments que hagen de ser utilitzats.  
Ordenar les històries clíniques, anotar les dades relacionades amb la pròpia funció que haja de figurar.  
Atendre el resident en llit per malaltia, efectuar els canvis de postures prescrits, controlar el servici de menjades als malalts i subministrar directament a aquells pacients l'alimentació dels quals requerisca instrumentalització (sonda nasogàstrica, sonda gàstrica, etc.).  
Controlar la higiene personal dels residents i també els medicaments i aliments que estos tinguen en les habitacions.  
Atendre les necessitats sanitàries que tinga el personal que treballa en el centre i siguen de la seua competència.  
Col·laborar amb els fisioterapeutes en les activitats, el nivell de qualificació de les quals siga compatible amb la seua titulació d'ATS/DUE quan les seues funcions específiques ho permeten.  
Realitzar les comandes de farmàcia, analítica i radiologia en aquells centres on no hi haja especialista.  
Vigilar i atendre l'execució de les activitats de tipus físic rebudes pel metge, observant les incidències que puguen presentar-se durant la seua realització.  
En general, totes aquelles activitats no especificades anteriorment que li siguen demanades i que tinguen relació amb l'anterior.  
Si se li requerix per la direcció, acompanyarà el resident quan haja de ser traslladat a centres sanitaris.  
Treballador/a social  
Planificar i organitzar el treball social del centre per mitjà d'una adequada programació d'objectius i racionalització de treball. Col·laborar i realitzar aquells estudis encaminats a investigar els aspectes socials relatius als residents.  
Executar les activitats administratives i realitzar els informes socials dels residents i els que li siguen encomanats per la direcció del centre, facilitar informació sobre els recursos propis, aliens i efectuar la valoració de la seua situació personal, familiar i social.  
Realitzar els tractaments socials per mitjà del servici social de cada cas i de grup a tots els residents.  
Fomentar la integració i participació dels residents en la vida del centre i del seu entorn.  
Coordinar els grups de treball i activitats, d'animació sociocultural.  
Participar en la comissió tècnica.  
Realitzar les gestions necessàries per a la resolució de problemes socials que afecten els residents, principalment amb les entitats i les institucions locals.  
Participar amb l'equip multiprofesional o departament mèdic en l'elaboració de les orientacions o de l'atenció que necessiten els residents.  
Participar en l'assignació i canvi d'habitacions i taules del menjador amb el departament d'infermeria i la direcció.  
Visitar els residents malalts.  
En general, totes aquelles activitats no especificades anteriorment que li siguen demanades i que tinguen relació amb l'anterior.  
Fisioterapeuta  
Realitzar els tractaments i tècnica rehabilitadores que es prescriguen.  
Participar, quan se li demane, en l'equip multiprofesional del centre per a la realització de proves o valoracions relacionades amb la seua especialitat professional.  
Fer el seguiment i l'avaluació de l'aplicació de tractament que es realitze.  
Conéixer, avaluar i informar, i canviar si és el cas, l'aplicació de tractament de la seua especialitat, quan es donen, per mitjà de la utilització de recursos aliens.  
Conéixer els recursos propis de la seua especialitat en l'àmbit territorial  
Participar en juntes i sessions de treballs que es convoquen en el centre.  
Col·laborar en les matèries de la seua competència en els programes que es realitzen de formació i informació a les famílies dels afectats i institucions.  
Assessorar els professionals que ho necessiten sobre pautes de mobilitzacions i tractaments en què tinguen incidència les tècniques fisioterapèutiques.  
Assistir a les sessions que es facen en els centres per a la revisió, el seguiment i l'avaluació de tractaments.  
En general, totes aquelles activitats no especificades anteriorment que li siguen demanades i que tinguen relació amb l'anterior.  
Governant/a  
Organitzar, distribuir i coordinar els servicis de menjador o office, bugaderia, llenceria i neteja.  
Supervisar l'activitat del personal al seu càrrec, distribuir les activitats i els torns de les persones que té assignades i vigilar també el bon ús i economia dels materials, utillatge, ferramentes i maquinària al seu càrrec, procedir al recompte i inventari d'estos.  
En coordinació amb el departament de cuina, es responsabilitzarà de la bona marxa del servici de menjador, distribució de menjades, control de règims, servicis especials, muntatge, neteja i retirada del servici.  
Tindre coneixement del nombre de servicis diaris realitzats en el departament.  
En coordinació amb el personal d'infermeria i comptant amb el personal que té adscrit, portar el control del bon estat dels aliments que els residents tinguen en les habitacions.  
En els centres, les menjades dels quals es realitzen per mitjà de concert amb tercers, col·laborar en la confecció de menús i supervisar les condicions sanitàries de les dependències i aliments servits.  
Vigilarà el compliment de la labor professional del personal al seu càrrec així com de la seua higiene i uniformitat.  
Supervisar, quan hi haja contracte de neteja, el bon funcionament dels servicis contractats.  
Si per necessitats peremptòries o imprevisibles la normal activitat del centre ho requerix, col·laborar en les activitats pròpies del personal a les seues ordres.  
Terapeuta ocupacional  
Participar en el pla general d'activitats del centre.  
Realitzar activitats auxiliars de psicomotricitat, llenguatge, dinàmica i rehabilitació personal i social als residents.  
Col·laborar en el seguiment o l'avaluació del procés recuperador o assistencial dels residents del centre.  
Participar en les àrees d'oci i temps lliure de l'usuari del centre.  
Col·laborar en les matèries de la seua competència en els programes que es realitzen de formació i informació a les famílies dels usuaris i a les institucions.  
En general, totes aquelles activitats no especificades anteriorment que li siguen demanades i que tinguen relació amb l'anterior.  
Grup C  
TASOC (tècnic d'animació sociocultural)  
Conéixer, proposar i fer operatius els processos d'intervenció cultural en les seues vessants de gestió i educativa.  
Establir relacions entre els àmbits cultural i educatiu amb els processos socials i econòmics.  
Accedir a les fonts d'informació i procediments per a obtindre recursos necessaris i posar en marxa processos culturals.  
Coordinació amb professionals de diversa qualificació a l'hora de dissenyar i implementar estratègies d'intervenció cultural.  
Execució i pressupostació de projectes i programes diversos, així com realització dels informes i avaluacions pertinents.  
Realització de projectes i programes específics.  
Fomentar el desenvolupament integral dels usuaris per mitjà de l'acció ludicoeducativa.  
Desenvolupar i executar les diverses tècniques d'animació, individuals i/o grupals, que impliquen als usuaris en l'ocupació del seu temps lliure, i promoure així la seua integració i desenvolupament personal i grupal.  
Motivar els residents sobre la importància de la seua participació per a aconseguir la seua integració i relació positiva amb l'entorn.  
Responsabilitat davant de qualsevol incidència que sorgisca, en qualsevol tipus de labor pròpia o dels animadors socioculturals.  
Reunions periòdiques amb la resta de l'equip, així com amb els responsables dels diferents centres on es realitze la labor d'animació sociocultural.  
Coordinació del voluntariat i alumnes en pràctiques d'animació sociocultural.  
Docència, xarrades i ponències que guarden relació amb esta categoria professional.  
Participar en el pla general d'activitats i pressupostos dels diferents centres.  
Coordinar els grups de treball, activitats i pressupostos d'animació sociocultural.  
Comunicar al seu immediat superior les incidències o anomalies observades en el desenvolupament de les seues funcions.  
En general, totes aquelles activitats no especificades anteriorment i que tinguen relació amb l'anterior.  
Oficial de manteniment  
Té la responsabilitat directa de l'explotació i el manteniment de totes les instal·lacions del centre, programa el treball a realitzar, el realitza directament i ordena la seua execució als auxiliars i ajudants de servicis tècnics.  
Controlar les visites i el treball realitzat per les firmes contractades per al manteniment d'aquelles instal·lacions on estiga establit.  
Realitzar les operacions reglamentàries definides en els reglaments de les instal·lacions o en les instruccions tècniques que les despleguen, i que els valors corresponents dels diferents paràmetres es mantinguen dins dels límits exigits a estos.  
Elaborar plans de manteniment d'aquells oficis que específicament no es definixen legalment.  
Guardar i custodiar els llibres de manteniment, manual d'instruccions, llibre de visites establits en la legislació vigent o els que en un futur puguen establir-se. Anotar les operacions que es realitzen en les instal·lacions i revisar les que execute personal de firmes aliens al centre.  
Atendre les sales de màquines, les instal·lacions, els quadres elèctrics, transformadors, taller i aquells materials que no li siguen propis.  
Controlar el muntatge, funcionament i desmuntatge d'estrades, escenaris, seients, projector de cine, altaveus, etc. que siguen necessaris per al normal desenvolupament d'activitats del centre.  
Realitzar totes les funcions que tinguen assenyalades els oficials dels servicis tècnics, i com a encarregat d'este departament, responsabilitzar-se directament dels treballs efectuats i de la seua distribució, de la realització i compliment de les ordres que li done l'empresa, de rebre els comunicats d'avaries dels respectius caps de secció.  
Tindre en compte que el personal al seu càrrec complisca amb regularitat la seua activitat professional i comunicar a la direcció les faltes que veja.  
En l'exercici del seu càrrec, donar les màximes facilitats per a l'obtenció d'una perfecta formació professional.  
Oficial administratiu  
És el treballador o treballadora que actua a les ordres de la direcció del centre i té al seu càrrec un servici determinat dins del qual, amb iniciativa i responsabilitat, amb un altre personal o sense a les seus ordres, realitza treballs que exigisquen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues, de forma manual o mecanitzada.  
Es consideren inclosos en esta categoria els caixers de cobraments i pagaments sense firma, que perceben plus de menyscapte de diners.  
En general, totes aquelles activitats no especificades anteriorment que li siguen demanades i que tinguen relació amb això.  
Conductor/a  
Hauran de fer els treballs propis de la seua especialitat en relació amb els vehicles automòbils al servici dels centres i hauran d'executar les reparacions que no requerisquen elements de taller.  
Gerocultor/a  
És el personal que, sota la dependència de la direcció del centre o persona que es determine, té com a funció la d'assistir i cuidar els residents en les activitats de la vida diària que no puguen realitzar ell sols i efectuar aquells treballs encaminats a la seua atenció personal i del seu entorn.  
Haurà de guardar absolut silenci sobre els processos patològics que sofrisquen els residents, així com sobte qualssevol assumptes referents a la seua intimitat, i sempre actuarà en coordinació i sota la responsabilitat dels professionals de qui depenguen directament.  
Entre altres, les seus funcions són:  
Higiene personal dels residents.  
Segons el pla funcional dels centres, ha d'efectuar la neteja i el manteniment dels utensilis del resident, fer els llits, col·laborar a mantindre ordenades les habitacions, arreplegar la roba i portar-la a bugaderia i encarregar-se de la roba personal dels residents.  
Donar de menjar a aquells residents que no puguen fer-ho per ells mateixos. En este sentit, s'ocuparà també de la recepció, distribució i recollida de les menjades als residents.  
Realitzar els canvis de postura i aquells servicis auxiliars que d'acord amb la seua preparació tècnica li siguen encomanats.  
Comunicar les incidències que es produïsquen sobre la salut dels residents.  
Netejar i preparar el mobiliari, els materials i els aparells de la farmaciola.  
Acompanyar els residents en les eixides que hagen de fer, ja siguen per a cites mèdiques, excursions, gestions, etc.  
Col·laborar amb l'equip de professionals per mitjà de la realització de tasques elementals que complementen els servicis especialitzats d'aquells, per a propiciar l'autonomia personal dels residents i la seua inserció en la vida social.  
Atendre, sempre dins de les pautes que marque la direcció i el pla funcional, els familiars dels residents i col·laborar a la integració d'estos en la vida del centre.  
En totes les relacions o activitats amb els residents, procurar complementar el treball assistencial, educatiu i formatiu, que reben dels professionals respectius.  
En absència d'ATS/DE podrà fer la prova de glucosa, utilitzar la via subcutània per a administra insulina i heparina als residents, sempre que la dosi i el seguiment del tractament es realitze per personal mèdic o d'infermeria.  
En general, totes aquelles activitats que no s'han especificat abans i li siguen encomanades, que estiguen incloses en l'exercici de la seua professió i preparació tècnica.  
Cuiner/a  
Com a responsable del departament, s'ocuparà de l'organització, distribució i coordinació de tot el personal adscrit a la cuina així com de l'elaboració i condimentació de les menjades, amb subjecció al menú i règims alimentaris que proposarà per a la seua aprovació a la direcció del centre i supervisió del departament mèdic.  
Supervisar els servicis ordinaris, especials i extraordinaris que diàriament es comuniquen.  
Disposar, entre el personal de cuina, el muntatge dels carros amb els menús elaborats.  
Vigilar l'emmagatzematge i control dels aliments, mirant de subministrar els articles d'este al magatzem, vigilant el seu estat, que s'encarregarà de traure, a mesura que es necessite per a la seua confecció dels diferents servicis que s'han de realitzar.  
Recomptar les existències amb els administradors de les residències, comunicar a la direcció les faltes que veja i tindre en compte que el personal al seu càrrec complisca amb la seua activitat professional, vigilar també la seua higiene i uniformitat.  
Supervisar el manteniment, en perfectes condicions de neteja i funcionament de la maquinària i utensilis propis del departament com ara: safates, forns, fregidora, extractors, filtres, talladores, olles, etc.  
Realitzar totes aquelles funcions que sense especificar, estiguen d'acord amb el seu lloc de treball i qualificació professional.  
Jardiner/a  
Arreglar, conservar i mantindre els jardins i horts de la institució, netejar la urbanització i fer la vigilància d'exteriors durant el dia.  
Auxiliar de manteniment  
Realitza, directament o amb l'ajuda dels ajudants, les operacions d'explotació i manteniment del centre, les seues instal·lacions i exteriors, fa el muntatge, l'ajust i la posada al punt de tota classe d'instal·lacions de mesura, regulació i control simple o automàtic de temperatura, previsions de cabals, de poder calorífic, de nivells analitzadors d'aigua i semblants, etc. També realitzarà les funcions següents:  
Treballs d'obra, pintura, fusteria, etc. que siguen necessaris per al manteniment de les instal·lacions de l'edifici.  
Comprovacions periòdiques en les maquines o instal·lacions marcades en els reglaments i instruccions tècniques d'estos, fa que els valors definitius en aquells es troben dins dels limites permesos.  
Neteja de les sales de màquines, instal·lacions, quadres elèctrics, transformadors, taller, etc.  
Muntatge de tarimes, estrats, escenaris, seients, la posada en funcionament d'altaveus, equips de música, projecció, etc., per al normal desenvolupament de les activitats del centre.  
Menudes operacions en els dispositius de les instal·lacions mencionades i ens els aparells portàtils considerats com utillatge.  
Omplir els comunicats de treball i les fitxes de revisió o verificació de cada instrument reparat per a la correcta marxa del servici.  
Auxiliar administratiu  
Realitza, amb iniciativa i responsabilitat restringida i subordinada als òrgans directius del centre, funcions de: mecanografia, arxiu i altres activitats de tècniques administratives.  
En general, totes aquelles activitats no especificades anteriorment que li siguen demanades i que tinguen relació amb això.  
Recepcionista  
És el treballador o treballadors les funcions del qual consistixen en la recollida i el lliurament de correspondència, orientació al públic, atenció de centraletes telefòniques ocasionalment, vigilància dels punts d'accés i tasques de porteria.  
Col·labora excepcionalment amb el personal en aquelles tasques que, pel seu excés de pes no puga realitzar este personal només.  
Ompli els comunicats d'entrada i eixida dels residents quan estes es produïsquen per permisos o vacances.  
Arxivarà les peticions d'eixida o retard en l'arribada dels residents segons es recull, en el reglament de règim interior de la residència.  
Ajuda a aquells residents que ho necessiten en el trasllat d'equipatge fins a i des de les habitacions exercint un obligat i discret control dels paquets que porten al centre les persones que tinguen accés. També el control d'entrades i eixides del personal.  
Manté el règim establit per la direcció per a l'accés de residents i visitants a les diferents dependències de la institució.  
Es fa càrrec dels comunicats d'avaries i els trasllada al servici de manteniment.  
Té al seu càrrec el trasllat dels residents tant dins de la institució com en els servicis d'ambulàncies, autobusos, etc.  
Netejador/a. Planxador/a  
Realitza el seu treball a les ordres immediates del governant/a o de la direcció.  
Haurà de realitzar les següents funcions:  
Realitzar les tasques pròpies de menjador-office i tindre una cura especial en l'ús dels materials encomanats.  
Realitzar les funcions pròpies de bugaderia, ús i atenció de la maquinària, tindre cura de la roba dels residents i del centre, i donar la millor utilització als materials.  
Realitzar les tasques pròpies de la neteja de les habitacions i zones comunes (llits, canvis de roba, finestrals i balcons, mobiliari, etc.) procurant ocasionar tan poques molèsties com puga als residents.  
Comunicar al seu cap immediat les incidències o anomalies observades en el desenvolupament de la seua tasca (avaries, deterioraments, desordre manifest, aliments en males condicions, etc.).  
Marmitó  
Sota les ordres del cuiner/a realitzaran la preparació dels queviures per al seu condiment, l'encesa i el manteniment del forn i de les llars, així com la seua neteja i la neteja dels utensilis de cuina i menjador.  
Grup D  
Ajudant d'oficis diversos  
Treballa a les ordres d'altres professionals; haurà de procurarà la seua formació professional i posar tot el seu zel en les tasques que se li encomanen.  
Mantindre en perfectes condicions de neteja i funcionament la maquinària i els utensilis del centre.  
Personal no qualificat  
S'encarregarà de la realització de les tasques elementals, pròpìes del seu nivell que no requerisquen una qualificació especial.  
ANNEX IV  
BAREM  
Per cada any en l'empresa 1,2 punts.  
Per cada any transcorregut   
 com correllocs i corretorns 1,2 punts.   
Per cada any transcorregut com correllocs 0,8 punts.  
Per cada any transcorregut com corretorns 1 punt.  
Títols i diplomes relacionats   
 amb el lloc que se sol·licita.  
A) Cada curs de 40 hores lectives 1 punt.  
B) Cada curs de més de 40 hores lectives 3 punts.  
C) FP1 5 punts.  
D) FP1 i un any d'antiguitat 6 punts.  
ANNEX VI  
Graus de parentiu  
Treballador/cònjuge  
Grau 1r Pares Fills/filles  
Grau 2n Germans/germanes Avis/àvies Néts/Nétes  
Grau 3r Nebots/neboda. Besavis/besàvies Oncles/ties Besnéts/besnétes  
Grau 4t Rebesavis/rebesàvies Cosins/Cosines Rebesnéts/rebesnétes   
El grau de parentiu és el mateix si són familiars del treballador o treballadora (consanguinitat), com del seu cònjuge (afinitat)  
\* \* \* \* \*  
ANEXO VI  
Grados de parentesco  
Trabajador/cónyuge  
Grado 1º Padres Hijos/hijas  
Grado 2º Hermanos/hermanas Abuelos/abuelas Nietos/Nietas  
Grado 3º Sobrinos/sobrina. Bisabuelos/bisabuelas Tíos/tías Biznietos/biznietas  
Grado 4º Tatarabuelos/tatarabuelas Primos/Primas Tataranietos/tataranietas  
El grado de parentesco es el mismo si son familiares del trabajador o trabajadora (consanguinidad), como de su cónyuge (afinidad)  
ANNEX V  
Documentació desvinculació  
S'acorda requerir les empreses sol·licitants de la clàusula de desvinculació, que hauran de trametre amb la sol·licitud la documentació següent en fotocòpies compulsades per a documents públics i firmada pel representant legal de l'empresa en els documents privats  
- Ingressos dels dos anys anteriors  
- Model 190 de los dos anys anteriors  
- Model 347 de los dos anys anteriors  
- Liquidacions d'IVA i ingressos trimestrals dels dos anys anteriors  
- TC1 y TC2 corresponents als dos anys anteriors  
- Organigrama de personal amb especificació del nombre de plantilla per cada categoria.  
- Balanç dels dos anys anteriors  
- Liquidació de l'Impost de Societats dels dos anys anteriors  
- Compte d'explotació dels dos anys anteriors  
- Subvencions (si és el cas) rebudes d'administracions públiques en els dos anys anteriors.  
- Donacions (si és el cas) rebudes en els dos anys anteriors  
- plec de condicions dels contractes dels quals haja resultat adjudicatària l'empresa i contractes firmats, corresponent als dits concursos, així com revisions i renovacions d'estos, tot això corresponent als cinc últims anys.  
- Llistat de contractes amb les administracions públiques, indicant la data d'inici dels servici, la data final prevista, l'import hora i el nombre de treballadors.  
- Pla de viabilitat de l'empresa en què es reculla el supòsit de desvinculació.  
- Formula de garantia dels llocs de treball.  
- I tota aquella documentació que en el transcurs de l'estudi de la desvinculació siga requerida per la Comissió Paritària.